Aditu.eus, hizketa ezagutzeko euskarazko zerbitzua - Elhuyar Aldizkaria\nHasiera » Mundu digitala » Aditu.eus, hizketa ezagutzeko euskarazko zerbitzua\n2020/06/01 338. zenbakia\nAditu.eus, hizketa ezagutzeko euskarazko zerbitzua\nLeturia Azkarate, Igor\nInformatikaria eta ikertzailea\nElhuyar Hizkuntza eta Teknologia\nElhuyar Fundazioko hizkuntza- eta hizketa-teknologien I+G taldean, urte asko daramatzagu euskararentzat garrantzitsuak diren baliabideak, teknologiak eta zerbitzuak garatzen eta gizarteratzen: hiztegiak, corpusak, zuzentzaileak, bilatzaileak, iritzi-erauzketa, itzultzaileak, hizketa-sintesia... Horietako batzuetan, problematikaren zailtasuna dela eta, teknologiak emaitza esperimentalak ematen zituen, baina ez aplikazio errealetan erabiltzeko modukoak; edo, bestela, euskararentzat ez genuen beste hizkuntzek zuten teknologiarik. Baina, azken urteotan, sare neuronal sakonen teknologiari esker, aurrerapauso handiak eman ditugu. Hala, azaroan, Itzultzailea.eus kaleratu genuen, sare neuronaletan oinarritutako itzultzaile automatiko eleaniztuna (euskara, gaztelania, frantsesa, katalana, galegoa eta ingelesa dakizkiena), eta, martxoan, sare neuronaletan oinarritutako hizketa-ezagutzako elebiduna: Aditu.eus.\nHizketa da gizakiok gure artean komunikatzeko dugun bide zaharrenetako bat eta bereizgarriena (animalietatik bereizten gaituen ezaugarrietako bat baita). Geroago etorri zen idatzizko komunikazioa, zeinak, komunikatzeaz gain, ezagutza gordetzeko ahalmena ere baduen. Hizketa da jendea elkarrekin komunikatzeko bitarteko naturalena, baina pertsonok ordenagailuekin komunikatzeko erabili izan dugun bidea idatzizkoa da: aginduak, programazioa eta testuak teklatuan idatziz sartzen dizkiogu, eta hark pantailako testuak baliatzen ditu emaitzak ikusarazteko. Hori horrela izan da, jakina, ordenagailuak ez zirelako gai giza-hizketa ulertzeko.\nAzken urteetan, hizketa-ezagutzako sistemak sortu eta hobetzen joan direnez, poliki-poliki hedatzen joan dira sarrera gisa hizketa hartzen duten sistemak: elkarrizketa-agenteak, azpititulatzaile automatikoak, bozgorailu adimendunak, diktaketa-sistemak... Baina euskara ez da sistema horietan egon.\nAldizkarian duela urtebete azaldu genuen irisgarritasunari begira hizketa-teknologietan oinarritutako zer soluzio geneuzkan garatuta Elhuyarren: webguneak irakurtzeko tresna, Irakurle Digitala, Wikispeech, Bidaide... Horiek guztiak hizketaren sintesian oinarrituta daude; hau da, testu bat emanda ordenagailuek hizketa sortzeko erabiltzen duten teknologian. Orduan aipatzen genuen zer lagungarri izan daitezkeen hizketa ezagutzeko teknologiak irisgarritasunean eta inklusioan (hizketa bidez ordenagailuak eta bestelako makinak kontrolatzea, diktaketa-sistemak, azpititulatze automatikoa...). Beste hizkuntza batzuetan bai, baina euskaraz ez zegoen horrelako sistemarik. Bada, martxoan atera genuen euskarazko hizketa-ezagutzako zerbitzua, irisgarritasunerako eta beste erabilera anitzetarako aproposa: Aditu.eus.\nAditu.eus, Elhuyarren hizketa-ezagutzailea\nSare neuronal sakonetan oinarritutako hizketa-ezagutzailea da Aditu. Izen guztiz aproposa du. Bi adiera nagusi ditu aditu aditzak; lehena entzun eta bigarrena ulertu, eta horixe egiten du Adituk, esaten dioguna entzun eta ulertu (idatziz ematen baitu entzundakoaren ordaina). Bestalde, aditu izen edo adjektiboaren adiera nagusia jakintsua, jakituna, ikasia da, eta hori ere bada Aditu, sistema aditua.\nWeb-zerbitzu edo -plataforma gisa eskaintzen da Aditu, https://aditu.eus helbidean. Euskara ezagutzen du, bai eta gaztelania ere (gaur egun beharrezkoa, euskal gizarteak eta erakunde eta eragileek balia dezaten). Etorkizunean hizkuntza gehiago sartzeko asmoa ere badugu.\nPlataforma honetara, audio- edo bideo-fitxategi bat igo dezakegu, baita onlineko bideo edo audioren baten esteka bat ere (adibidez, EITB, Youtube, Facebook, Instagram...), eta Adituk automatikoki eta istantean egiten du hor esaten denaren transkripzioa. Emaitza hainbat formatutan ematen du: transkripzioaren testua, azpitituluen fitxategia, eta transkripzioa hitzen denborekin (bideoan hitz bat zehazki zer segundotan esan den jakiteko, adibidez). Transkripzioa edo azpitituluak zuzendu edo aldatu egin daitezke jaitsi aurretik, Adituren onlineko edizio-interfazea baliatuta. Horrez gain, aukera ematen du ordenagailuaren edo telefono mugikorraren mikrofonotik esaten duguna aldiberean transkribatzeko.\nGainera, zerbitzua web bidez baliatu ahal izateaz gain, neurri-neurriko soluzioak eskaintzen ditugu enpresa eta erakundeentzat. Zerbitzua bezeroaren laneko fluxuan, aplikazioan, CMSan... integra daiteke, APIa baliatuta. Aldibereko transkripzioa ere API bidez erabil daiteke, laguntzaile birtual batean integratzeko, ekitaldietan zuzenean azpitituluak jartzeko eta abar. Edo nahi izanez gero, bezeroarenean ere instala daiteke.\nErabilera ugari izan ditzake sektore askotan: irisgarritasunari begira, azpititulatzeko, ordenagailuari diktatzeko edo aginduak emateko; ikus-entzunezkoen enpresek, telebistak eta irratiek dokumental eta saioen azpitituluak automatikoki jartzeko balia dezakete; kazetariek elkarrizketen grabazioen transkripzioak egiteko; administrazio publikoak udalbatzarren edo bestelako bileren aktak jasotzeko edo saio publikoetan azpitituluak zuzenean jartzeko; hitzaldi edo ikastaroen azpitituluak sortzeko; pertsonen eta makinen arteko elkarrekintzan ere erabilgarria da (4.0 industriako hizketaz gidatutako makinak, domotika, elkarrizketa-agenteak eta laguntzaile birtualak, dei-zentroak…).\nAdituren transkripzioaren kalitatea edo asmatze-tasa ona da, oro har, baina egia da oso aldakorra dela hainbat faktoreren arabera: audio-grabazioaren kalitatea, mikrofonoen kalitatea, oihartzuna, atzean zarata edo musika ozen entzuten den, erregistroa, hizkuntza estandarrean edo aldaeraren batean hitz egiten den, bolumena, abiadura... Baldintza optimoetan, % 95etik gorakoa izan daiteke asmatze-tasa. Emaitza onenak hauekin ematen ditu: hitzaldiak, udalbatzarrak, albistegiak, dokumentalak, erreportajeak eta abar. Aldiz, okerrago dabil euskalkietan, elkarrizketa espontaneo eta informaletan, filmetan... Horrez gain, emaitzak beti okerxeagoak dira aldibereko transkripzioaren kasuan. Hala ere, kasu gehienetan guztiz erabilgarria da.\nEtorkizunerako aukera ugari\nAditu.eus-ek argia ikustea mugarri bat da Elhuyarrentzat eta euskararentzat, baina ez da bidearen amaiera edo helmuga, hasiera besterik ez da. Aditu hobetzen jarraitu behar dugu, hizketaren ezagutza hobeto egin dezan elkarrizketa informalekin, audio-kalitate txarrarekin, euskalkiekin, filmekin... edo, zergatik ez, bertsoekin.\nGainera, hizketaren ezagutza konbinatzen badugu euskararentzat lantzen ditugun bestelako hizkuntza- eta hizketa-teknologiekin (itzulpen automatikoa, txatbot-ak, hizketaren sintesia edo sorkuntza...), pentsa zenbat gauza egin daitezkeen: bozgorailu adimendunak, hizketatik hizketarako aldibereko itzulpena (nahi izanez gero jatorrizko ahotsak imitatuz)... Etorkizuna ilusioz ikusten dugu, euskara beste hizkuntzen pare egon dadin teknologietan eta zerbitzuetan. Elhuyarren, behintzat, horretan saiatzen jarraituko dugu buru-belarri.\nProiektu honen laguntzaile izan nahi baduzu, harpidetu. Urtean 25 € baino ez.\nMunduko biztanleriaren eboluzioa\nEmakumeen libidoaren heriotza: epaiketa-garaia


Atzera berriz lau - Deia\nAtzera berriz lau\n'Garai bereziendako kontzertu berezia' bira iragarri du Willis Drummond taldeak abendutik hasita. Laukote moduan aurkeztuko dira berriz,\nkide berria dute-eta taldean, Vincent Bestaven\niñigo satrustegi 08.12.2020 | 18:34\nLaukote gisa igoko dira oholtzara abenduan. willis drummond\nLaukote gisa igoko dira oholtzara abenduan.\nIaz kaleratu zuen Willis Drummond taldeak bere estudioko seigarren diska, Zugzwang (Tabula Rasa, 2019). Euskal Herrian aurkeztu ostean, mundu-birari ekin zion Jurgi Ekizak, Xan Bidegainek eta Felix Buffek osa-tzen duten hirukoak: Japonia, Australia, Tahiti... Euskal Herriko birari ekin behar ziotenean, ordea, koronabirusaren pandemia iritsi, eta bertan behera utzi behar zituzten kontzertuak. Sei hilabeteren ostean, oholtzara bueltatzeko prest eta "gogotsu" dira taldekideak. Oraingoan kide bat gehiagorekin, izan ere, Vincet Bestaven batu zaie taldera.\nUdan elkartu zen berriz taldea, egoera berezi honi aurre egiteko irtenbideen bila. Taldeko Xan Bidegainek azaldu duenez, ez zeuden ohiko kontzertuak egiteko asmoarekin: "Kontzertu normal bat egitea eta publikoa eserita eta maskararekin ikusi behar izatea arraro egiten zitzaigun". Emanaldiak egiteko modu desberdina planteatu zuen orduan, eta horrekin batera, laugarren kide bat txertatzearen beharra izan zuten. Hiruzpalau izen proposatu zirela kontatu du Bidegainek, tartean Bestaven bera.\nVincent Bestavenek gitarra, teklatua eta koroak jarriko dizkio taldearen etapa berriari. Botibol izenez aritu izan da bakarlari modura, eta hain zuzen ere, Willis Drummond taldeko bateria jole Felix Duffek hainbatetan egin izan ditu kolaborazioak Bestavenekin batera, azken diskoan, esaterako. Gainera, taldekideen aspaldiko laguna da, eta beraz, "oso modu naturalean" integratu dela diote taldekideek. Bestaven, halaber, taldearen zalea izan da urteetan. Ez dira zerotik hasi eta erraz hartu diote martxa elkarri.\nMahaiak izerdiaren truk\n"Aurreneko kontzertua dugu jarririk den publiko baten aurrean" aitortu du Bidegainek. Orain arteko kontzertu gehienak "izerdia botatzeko" edota "buiaz eta saltoz" beterik zirela kontuan hartuta, zain dira abiatuko duten biraren bezperetan. Garai bereziendako kontzertu berezia izeneko bira prestatu dute, eta aurreratu dute alderdi "kañeroa" alboratuko duten arren, musikari garrantzi berezia emango diotela: soinu anbientalagoak landu dituzte, eta Euskal Herrian beste musikari batzuk jorratzen hasi diren soinuen oihartzuna ere izango da: "Kantuak moldatu ditugu, baina energia mantenduko dugu". Hala ere, prest azaldu dira ahal den azkarren betiko kontzertu moldeetara bueltatzeko, baina egoeraren bilakaerak asko baldintzatzen ditu: "Momentuz ohitu beharko gara halakoak egitera".\nAstelehenean izango dute lehen kontzertua hilabeteak eta gero, Errenteriako Niessen aretoan. Sarrerak salgai jarri eta hamar minutura agortu ziren, baita Oñatin hilaren 12rako prestatu dutenerako. Gasteizen emanaldi bikoitza eskainiko dute datorren urteko hasieran, lehenengoaren sold out kartela eskegi baitute. "Ematen du jendeak baduela Willis Drummond entzuteko gogoa" esan du Bidegainek, eta hala segitu du: "eta guk kriston gogoak jotzeko". Hala ere, bada oraindik hurrengo hilabeteetan paradarik Baionako taldea ikusteko: Azpeitiko Soreasu Antzokian, abenduaren 19an; Gasteizko Jimmy Jazz aretoan, urtarrilaren 16an (bigarren emanaldia); Andoaingo Bastero Kulturgunean, urtarrilaren 22an; eta Biarritzeko Atabal aretoan, urtarrilaren 30ean. Beste emanaldi batzuk ere izango direla iragarri dute.\nEspainiako eta Frantziako gobernuek martxoan hartu zituzten neurriek asko zaildu zuten hasieran taldearen jarduna, eta nor bere etxetik aritzen zen entseguetan. Neurriak gora-behera, lortu dute lanbide eta afizio dutenari eustea, eta prest dute jada aurki Euskal Herriko aretoetan eskainiko duten emanaldi berezia: "Irailean Larrun mendiko borda batean izan ginen, COVID19tik urrun, dena prestatzen".\nBere aldetik, Xan Bidegainek kontatu du birusa birritan izan duela, eta "gogorra" izan dela oso. "Musika urrun sentitu dut konfinamenduan, eta nigandik are urrunago". Indarrak berreskuratzen dabilela adierazi du, eta "gogotsu" dela kontzertuak emateko berriz. Izan ere, taldeak egin zuen azken biratik asko igaro da, eta umorez hartu dute egoera bera: "Mundu birari Koronabirus tour esaten diogu, gaitza zabaltzen hasi zen bitartean, gu ere handik hara ibiltzen ari ginelako". Orain, segurtasun protokolo guztiak bermatuko dituzten ekitaldiak eskainiko dituzte, eta jendeak arduraz jokatuko duelako itxaropena dute.


Eusko Jaurlaritzako Trafiko Zuzendaritzak plan operatibo berezia jarri du abian abuztuaren 24an, 25ean eta 26an Biarritzen egingo den G7aren gailurrak trafikoan eragin ditzakeen gorabeherei aurre egiteko. Gailur hori bat dator Euskal Autonomia Erkidegoan itzulera-operazioko ibilgailu-trafiko handieneko asteburuarekin —eguneko 30.000 ibilgailu izaten dira. Hartutako neurrien artean hauek daude: zerbitzuguneetan eta nazioarteko igarobideko errepideetan indartu egin da informazio-seinaleztapena; 90.000 liburuxka editatu dira, lau hizkuntzatan, gidariei jakinarazteko abuztuaren 23tik 26ra bitartean Euskadiko mugako pasabidea saihestu behar dutela; eta modu koordinatuan lan egiten ari da trafiko arina bermatzeko eta egoera horren eraginpean egon daitezkeen pertsonen segurtasuna bermatzeko. Era berean, Trafiko Zuzendaritzak kanal bat ireki du ibilgailu astunen trafikorako murrizketen eraginpean dagoen garraio-sektoreari modu puntualean informatzeko.


Irekia Eusko Jaurlaritza - Gobierno Vasco :: EHAA xedapena 201804760\nAGINDUA, 2018ko irailaren 18koa, Gobernantza Publiko eta Autogobernuko sailburuarena, Argitalpen Zerbitzu Nagusiaren argitalpenen prezio publikoak finkatzeko dena.\nGaiak: ARGITALPEN OFIZIALAK; SALMENTA; PREZIO PUBLIKOAK; ARGITALPENAK\nXedapenaren data: 2018-09-18\nHurrenkenaren zenbakia: 201804760\nEuskal Autonomia Erkidegoko Tasa eta Prezio Publikoei buruzko Legearen testu bateginean jartzen duenez (irailaren 11ko 1/2007 Legegintza Dekretu bidez onartu zen), zuzenbide publikoaren pean eskaintzen edo egiten diren zerbitzu edo jardueren truke ordaintzen diren baina tasak ez diren diru-ordainak dira prezio publikoak.\nTestu bategin horren 31. artikuluan jartzen duenez, dekretu bidez zehaztuko da zer zerbitzu eta jarduera ordain daitezkeen prezio publikoen bidez, bi sail hauek batera proposaturik: Ogasuneko eskumenak dituen sailak, eta zerbitzu-jarduerok eskaini edo egin behar dituen sailak berak edo erakundearen ardura duen sailak.\nHori dela-eta onartu zen uztailaren 30eko 397/2013 Dekretua, zeinaren bidez zehazten baita Euskal Autonomia Erkidegoko administrazioaren eta erakunde autonomoen zer zerbitzu eta jarduera ordain daitezkeen prezio publikoen bidez. Dekretu horretako eranskineko 9. puntuan datoz zehazturik, hain justu, argitalpen-lanetako eskumena duen sailak zer zerbitzuren truke eska ditzakeen prezio publikoak.\nApirilaren 7ko 67/1998 Dekretuaren 21. artikuluan, berriz (dekretu horretan dago arauturik Euskal Autonomia Erkidegoko administrazio publikoaren argitalpen-jarduna), adierazita dago editatzen diren argitalpen guztiek prezio publikoa behar dutela eduki, salbu ale guztiak dohainik banatzekoak direnean edo beste erakunde publiko edo pribatu batzuekin trukatzeko direnean. Eta, jarraian, adierazten du ezen, prezioa zehazteko, Euskal Autonomia Erkidegoko Tasa eta Prezio Publikoei buruzko Legean eta lege hori garatzeko arauetan xedaturikoa bete beharko dela.\nBada, Euskal Autonomia Erkidegoko Tasa eta Prezio Publikoei buruzko Legearen testu bategineko 33. artikuluan jartzen du Gobernantza Publiko eta Autogobernuko sailburuaren ardura dela beraren sailari dagozkion prezio publikoak zehaztea edo aldatzea, agindu bidez; aurretiaz, Ogasuneko eskumenak dituen sailak txostena egin beharko duela, eta loteslea izango dela.\nHorregatik, araudiek ematen dizkidaten gaitasunak baliatuz, eta Ogasun eta Ekonomia Saileko organo eskudunak aldeko txostena idatzi ondoren, honako hau\nAgindu honen xedea dugu Argitalpen Zerbitzu Nagusiak egiten dituen argitalpenak saltzeko prezio publikoak zehaztea, paperean nahiz euskarri elektronikoan egonik ere.\n2. artikulua.– Argitalpenak saltzea.\nAgindu honek badu eranskin bat, zeinean tarifa-taula bat erantsi baitugu. Hor dago zehazturik zer prezio publiko izango duten, jendartean saltzeko orduan, Argitalpen Zerbitzu Nagusiak egiten dituen argitalpenek, paperean egon edo euskarri elektronikoa izan, eta balio erantsiaren gaineko zerga barnean dela. Zerbitzu hori Gobernantza Publiko eta Autogobernu Sailean dago, Baliabide Orokorren Zuzendaritzari atxikita.\n3. artikulua.– Argitalpenen prezio publikoetako hobariak.\nBadira hobari batzuk, argitalpenak saltzeko orduan aplikatzekoak. Ikus dezagun noiz eta zenbatekoa aplikatuko den (ezin dira metatu):\n1.– Liburuaren egunean eta liburu-azoketan, ehuneko hamar.\n2.– Ehuneko hamabost, liburutegietan, artxibategietan, museoetan, legez onartutako ikastetxeetan edo, sortzez, zientzia lantzeko edo ikerketa egiteko diren erakunde edo zentroetan.\n3.– Gazte-txartela daukatenentzat, ehuneko hogei, Argitalpen Zerbitzu Nagusian erosten baldin badituzte argitalpenok.\n4. artikulua.– Ordaintzeko epea eta modua.\n1.– EAEko administrazio orokorraren eta erakunde autonomoen zuzenbide publikoko diru-sarrerak erregistratzeko eta automatikoki kobratzeko, indarrean dauden arauetan jartzen duen bezala egingo dira ordainketak, Administrazioaren Ordainketa eta Kobrantzen Sistema Integralaren bitartez.\n2.– Aukera bat da prezio publiko osoa aurretiaz, eskaria egiten den momentuan, ordaintzeko eskatzea, dena delako ondasuna entregatu baino lehen, edo dena delako zerbitzua eman baino lehen.\n3.– Administrazioak ordainketaren ziurtagiri bat eman beharko du. Bertan, gutxienez datu hauek adierazi beharko ditu:\na) Zein organok egin duen.\nb) Ordaintzailearen izen-abizenak edo sozietate-izena, identifikazio fiskaleko zenbakia eta guzti.\ne) Prezio publikoaren zenbatekoa, zer hobari aplikatu den –halakorik egon bada– eta noriz kobratu den.\nf) Balio erantsiaren gaineko zerga.\n4.– Prezio publikoak osorik edo zatiren batean aurretiaz ordaintzeko eskatzen ez denean, kitapenetan ematen diren ordainagiriek notifikazioaren balio bera izango dute, eta, horretarako, beste datu hauek ere adierazi beharko dituzte:\na) Zein aurkaratze egin daitekeen, zein organotan, eta zein epetan.\nb) Zorra non, zein epetan eta nola ordaindu behar den.\nVitoria-Gasteiz, 2018ko irailaren 18a.\nEusko Jaurlaritzak bere jarduera editoriala arautzen duen dekretua aro digitalera eguneratu du (Gobernu Bilera 2018-09-25)\nAGINDUA, 2018ko abenduaren 13koa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baitira «Elhuyar Fundazioa» izeneko fundazioaren estatutuetan egindako aldaketak, Euskal…\nAGINDUA, 2018ko azaroaren 13koa, Gobernantza Publiko eta Autogobernuko sailburuarena, zeinaren bidez Donostiako «Fundación José Matía Calvo» fundazioaren estatutuen 2. artikuluaren aldaketa Euskal Autonomia Erkidegoko Fundazioen Erregistroan inskribatzen…\nAGINDUA, 2018ko abenduaren 12koa, Herri Administrazio eta Justiziako sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baitira «Elkarrekin Ibiliz Fundazioa»aren estatutuen 3. eta 5. artikuluetan egindako…\nAGINDUA, 2018ko irailaren 14koa, Gobernantza Publiko eta Autogobernuko sailburuarena, zeinaren bidez Euskal Autonomia Erkidegoko Fundazioen Erregistroan inskribatzen baitira Fundación Bitoriano Gandiaga-Bitoriano Gandiaga Fundazioaren estatutuen…


Aurki «beste era batean» bizi ahal izango dela iragarri du Sagarduik | Gizartea | Berria\nAurki «beste era batean» bizi ahal izango dela iragarri du Sagarduik\nIntzidentziak 62 egunean segidan beherako joera izan duela nabarmendu du Osasun sailburuak, eta «adi» jarraitu behar bada ere baikor izateko motiboak badirela\nAurki «beste era batean» bizi ahal izango dela iragarri du Sagarduik Tamaina handiagoan ikusi\nElkarrizketa egin diote gaur goizean Euskadi Irratian Eusko Jaurlaritzako Osasun sailburu Gotzone Sagarduiri, eta COVID-19ak eragindako osasun krisiaren eboluzioari begira, iragarpen baikorra egin du: laster «beste era batean» bizi ahal izango dela esan du. Aurki egoera «ondo» egongo dela aurreratu du, eta beste arintze bat egin ahal izango dela izurria kontrolpean izateko neurrietan.\nNolanahi ere, zuhurtasun mezu bat ere erantsi nahi izan du: «Ikusi dugu 62 egunean intzidentziak behera egin ostean, atzo igo egin zela pixka bat; horregatik, adi jarraitu behar da».\nPrebentzio irizpideak arintzera eginda ere, zenbait neurri betetzen jarraitu beharko dela iragarri du, eta esan du horietako bat izango dela maskararen erabilera: «Batez ere, toki itxietan». Eta eskoletan maskara erabiltzen jarraitzea ere aski garrantzitsua izango dela nabarmendu du: umeentzat txertorik ez dagoenez, eremu horietan neurriekin zorrotz jarraitu behar dela azaldu du.\nAste honetan txertoa jartzeko toki handiak itxi egingo ditu Osakidetzak. Osasun sailburuak adierazi du «nabarmentzekoa» izan dela toki horiek txertaketa kanpaina aurrera eramateko bete duten funtzioa.\nLehengo astean Nafarroako Gobernuko lehendakari Maria Txibitek ere baikor hitz egin zuen izurriaren eboluzioaz; ez zuen «epidemiaren bukaeraz» hitz egin nahi izan, baina nabarmendu zuen «helmuga oso gertu» dagoela.\nKontzertuak eta dantzalekuak\nEusko Jaurlaritzak emaniko azken arauen arabera, dantzalekuetan dantza egin daiteke gaur, baina kontzertuetan ez, eta azken horietan entzuleek ez dute zutik egoterik. Horren zergatiaren inguruan galdetu diote sailburuari.\nErantzun duenez, bi kasuak ezberdinak dira: «Dantzara zoazenean, bazoaz inguru batean, eta distantzia mantenduz, edo zure hurkoarekin. Kontzertuetan pilatu egiten gara. Musikaren arabera, gure mugimenduak ezberdinak dira, eta bateratzera joaten gara, salto egitera, gure gorputzak beste modu batean erantzuten du, eta arriskua handitzen dugu».


Ate txikitik Parisera — dantzan.eus\nHemen zaude: Hasiera › Hemeroteka › Ate txikitik Parisera\nAte txikitik Parisera\nIdoia Zabaleta, Seine Saint Denis dantza lehiaketan aukeratua\nSeine Saint Denis nazioarteko jardunaldi koreografikoak lehiaketa moduan burutzen dira bi urtean behin. Dantza garaikidearen munduko txapelketa dela ere esan daiteke. Izan ere, mundu osoko koreografoak sari bat eskuratzeko lehiatzen dira. Hala ere, guztia ez da horrela esanda dirudien bezain erraza.\nJardunaldien antolakuntza nagusia Parisetik bideratzen da, eta bertako zuzendaritza batzordearen inguruan hainbat plataforma dago eratuta mundu osoan zehar. Bilbon, esate baterako, La Fundicion aretoaren baitan dago antolatuta plataforma horietako bat.\nPlataforma bakoitzak, nahi duen irizpideekin baliatuta, zenbait koreograforen lanak hautatzen ditu. Lan horiek plataformak berak antolatzen dituen jaialdietan erakusten dira, eta lehenengoz bertan erakusten zaizkio Pariseko zuzendaritza batzordeari. Zuzendaritzako kideak mundu osoan zehar antolatzen diren jaialdi guztiak ikustera joaten dira, eta horien guztien artean 2002. urteko martxoan Parisen egingo den agerraldi handian erakutsiko diren lanak hautatzen dituzte. Eta aurten koreografo eta dantzari euskaldunak izango ditugu Pariseko ekitaldian, Idoia Zabaletaren «La puta inocencia» lana hautatua izan baita.\nSari handiena hori da hain zuzen ere, Idoiak eskuratu duen hori. Jazoera horrek gauza ugari esan nahi ditu: aurkeztutako lana gauzatzeko diru laguntza jasoko duela, bertako agerraldian mundu osoko programatzaileak bilduko direla eta bulego bat lanak munduan zehar hedatu eta ezagutarazteaz arduratuko dela.\nEuskal Herriak aurten ordezkaritza nahiko ederra izan du lehiaketan. La Fundicion aretoak formatu txikiko lanak hautatu ditu, eta egile guztiak euskal herritarrak izatea bilatu du, gainera. Oinarri horiekin, hilaren 19, 20 eta 21ean Damian Muñoz, Idoia Zabaleta, Idurre Azkue, Sofia Asensio, Blanca Arrieta eta Elena Cordoba koreografoek euren lanak aurkeztu zituzten Bilbon. Aretoaren ezaugarriei egokituta, bakarkako, binakako edo gehienez hirukotean eginiko lanak ikusi ahal izan ziren; guztiak dantza garaikidekoak, baina euren arteko ezberdintasun handiekin. Luque Tagua La Fundicioneko kideak dioen moduan, "dantza garaikideak jada badu mende bat, eta horren barruan klasikoa dena eta oso aurrerakoia dena aurki daiteke". Aniztasun hori kontuan hartuta Seine Saint Dennis lehiaketa ere aldatzen joan da. Lehen gutxienez hiru dantzarientzako obrak aurkeztu behar ziren; orain, aldiz, askatasun askoz ere handiagoa dago. Laura Etxeberria aretoko arduradunak dio garaietara egokitzen joan dela: "Koreografo askoren kezkak bestelakoak dira, konpainia handietan jarduten duten dantzari askok sortzen dituzte lan txikiak (bakarkakoak-eta), eta lehiaketa egoera horretara hurbiltzen ari da". Horregatik orain ez dira hainbeste ikusten garai bateko talde handiak. Taguaren aburuz, talde horiek enpresa handien moduan jarduten dute, «ez dute inoren laguntzarik behar munduan zehar ibiltzeko, eta jardunaldi hauek gehiago zuzentzen dira euren burua ezagutzera eman nahi duten talde txikiagoetara".\nAldaketak jardunaldiko hainbat alorretara hedatzen ari dira. Gaur egun, plataformek askatasun osoa dute nahi dituzten lanak aukeratzeko; garai batean hamabost obra bakarrik saritzen ziren, orain gehiago ere izan daitezke... Zuzendaritza batzordeko kideek berregituraketa prozesu batean dagoela diote.\nBilboko plataforma aurten hirugarren aldiz burutu da, eta ekitaldi horietan zehar argi eta garbi ikusi da aldaketa horren norabidea. Lehenengo urtean Arriaga antzokian aurkeztu ziren lanak (formatu handian), aurreko edizioan Barakaldo antzokian (formatu ertainean), eta orain formatu txiki batean erakutsi dira La Fundicion aretoan. Horrek, baina, ez du esan nahi maila eskasagoko lanak direnik, baizik dantza garaikideak bide berriak dituela eta obrak aurkezteko modu berriak daudela.\nKoreografoen eta plataformako arduradunen esanetan, Seine Saint Dennis promoziorako aukera on bat da. Taguak dioenez, "jaialdirako hautatua izatearekin bakarrik mundu osoan zehar esku askotatik igaroko den txosten batean agertzen zara; horrekin kontuan hartu behar da mundu osoko programatzaileek badutela lan horien berri". Hori dela eta, askotan atzerriko programatzaile horiek lanarekin interesatu eta hori gehiago ezagutzea nahi dute. Esaterako, Euskal Herriko lanak aurkeztu ziren egunetan Bilbon Austria eta Hungariako bi programatzaile izan ziren.\nPariseko azken agerraldirako hautatu diren lanei, berriz, askoz ere ate gehiago irekitzen zaizkie. Saint Denis aretoan 300 programatzaile baino gehiago biltzen dira, eta haiek bertan ikusitako lanak mundu osoan zehar mugitzeko prest izan ohi dira. Idoiari, beraz, aukera ederra zabalduko zaio aurten.\nLaura Etxeberriak oso garrantzitsutzat jo du lan hau aukeratu izana: "Orain arte lan asko egin izan dugu, baina bazirudien Paris existitu ere ez zela egiten; orain behintzat badakigu hor dagoela eta iristeko aukerak ere badaudela". Bestalde, euskal koreografo guztientzat aukera bat da. Batzuri mundu mailako zirkuituetan barneratzeko aukera ematen die, eta atzerrian dabiltzan dantzari askori etxera itzuli eta lan apur bat egitekoa.\nEuskal Herrian dantzari buruz dagoen politika eta programatzeko ohitura eskasa kontuan hartuta, ez da erraza bertako dantzariek mundu osokoekin lehiatu ahal izatea, batez ere egiturarik ez dagoelako, baina kasu honetan Idoia Zabaletak erakutsi du maila badagoela, eta bertako jendea bultzatzeko arrazoirik ere bai.\nLehiaketaren helburu nagusia sarean lan egitea da, eta horrela lan egiteak aukera asko zabaldu diezazkieke dantzariei.\nIdoia Zabaleta 1970ean jaio zen Gasteizen. Biologiako ikasketak egin zituen eta alor horretan lizentziatzea lortu zuen. Hala ere, bide horretatik laster urrundu zen, eta dantzari ekin zion bete-betean.\nDantza garaikideko lehenengo ikasketak Julyen Hamilton, Alesandro Certini, Charlotte Zerbey eta David Zambranorekin egin zituen, eta dantza berria eta bat-batekotasuna landu zituen, batez ere. 1992-1994 urteen artean, aldiz, beka bat eskuratu eta Amsterdango Dantza Berriaren eskolan jardun zuen bere ikasketak sakontzen.\nBere jarduera profesionala alor askotara zabaldu da, baina batez ere hiru alorretan saiatu da. Beti garrantzia handia eman izan dio bat-batekotasunaren lengoaiari, eta horri buruzko ikerketa ugari egin du. Azterketekin batera makina bat saio egin ditu hainbat antzezle, musikari eta dantzariekin, ikuslearentzako zuzeneko ikuskizuna eginez eta partehartzaileen arteko lehenengo unearen sentsazioa bilatuz. Gisa honetako proiektu askotan hartu du parte.\nDantzari moduan Bartzelonako Mal Pelo konpainian jarduten du Maria Muñoz eta Pep Ramisen zuzendaritzapean, eta Gasteizko Moaré gunean bere sormen lanak aurrera ateratzen saiatzen da. Ikertzea, dantzatzea eta sortzea. Horiek dira bere hiru oinarriak. Bere sormen lanak bultzada handia izango du orain, Seine Saint Denis lehiaketaren ostean.\nBilbon aurkeztutako koreografiak\n- Sabor de agua\nKoreografoa: Damian Muñoz\nDantzariak: Virginia Garcia eta Jorge Jauregi\nDamian Muñozen obra ia guztiek bezalaxe koreografia honek ere literaturan du abialekua, oraingo honetan Bernardo Chevillyk 1961. urtean idatzitako testu batean oinarritzen da. Obra oso dantzatua da, mugimendu handikoa. Mugimendua da gizakien sentimenduen adierazlea, eta arintasunak, pisuak edo bestelako jarrera ugari tartekatzen dira dantzarien mugimenduetan. Eszenaratze oso txukuna du.\n- La puta inocencia\nKoreografoa: Idoia Zabaleta\nZuzeneko musika: Borja Ramos\nDantzaria: Idoia Zabaleta eta Naveran\nAurkeztutako lan guztien artean bereziena izan zen, batik bat erabilitako elementuak ere bereziak izan zirelako. Dantzarekin batera bideoa eta proiekzioak ikus zitezkeen. Aretoko atzeko atea ireki, eta bertan zegoen saskibaloiko saskian erritmo eta mugimendu bat atzeman zitekeen, proiekzioan beste bat, eta aretoan zegoen dantzariarengan beste bat. Hiru denboratan eginiko striptease moduko bat izan zen. Erritmoen nahasketak ukitu berezia ematen dio obrari.\n- Gora Bihotzak\nKoreografoa: Idurre Azkue\nZuzendaritza: Andres Waksman\nProdukzioa : Electricas Producciones\nDantzaria: Idurre Azkue\nIroniarekin jokatzen duen emakumea ageri da eszenatokian, baina umore inuzente bat erakusten du baita ere. Inork baino gehiago sufritzen dutela pentsatzen duten pertsona horiei erreferentzia egiten die, eta modu batean telebistako reality showei ere. Protagonistak bere buruari argazkiak ateratzen dizkio, jo egiten dio. Sufrimenduaren hegozentrismoa aipatzen du.\nKoreografoa: Sofia Asensio\nDantzaria: Sofia Asensio\nBakarkako lan honek ere emakume bat hartzen du protagonistatzat. Emakume hori bakarrik dago, bizitza ironiaz ikusten du, alkoholarekin arazoak ditu eta horrek denak sortzen du koreografiaren mugimendua.\nMusika: J. Corigliano, Khmer eta Katheen Batte\nDantzaria: Blanca Arrieta\nFrida Kalhoren bizitzaren erakuslea da. Bizitzeko izan zituen moduak erakusten dizkigu, eta elementu bezala altzairuzko andamio bat ageri da. Kalhok eraman ohi zuen kortseari ere erreferentzia egiten dio, sufrimenduaren erakusle bezala.\nKoreografoa: Elena Cordoba\nMusika, Gustav Mahler, John Cage, Sonic Youth, Chicks on Speed eta Van Morrison\nDantzariak: Patricia Lamas, Carlos Fernandez eta Elena Cordoba\nAriketa interdisziplinarioa da baita ere, bideo proiekzioak erabiltzen dira. Argiztapen plastikoa du, pintura bailitzan erabiltzen ditu argien koloreak. Bizitzaren gogortasuna adierazten du, giro urbano batean. Mugimenduak ohiko dantza mugimendutik at daude, mugimendu urbanoagoak atzematen dira (hip-hop eta antzekoak). Lan ausarta da.


Hainbat ikastaro eskainiko ditu Elgoibarko IMH eskolak Azpeitian, otsailean hasita - Urola Kostako Hitza : Urola Kostako Hitza\nHainbat ikastaro eskainiko ditu Elgoibarko IMH eskolak Azpeitian, otsailean hasita\nHainbat ikastaro eskainiko ditu Elgoibarko IMH Makina Erremintaren Institutuak Azpeitian, Udalarekin sinatu duen hitzarmenari esker. Otsailean hasiko dituzte formakuntza saioak Basozabal jauregian.\nUdaleko eta Elgoibarko IMH institutuko ordezkariak gaur, Basozabal jauregiaren atarian.\nHainbat ikastaro eskainiko ditu Elgoibarko IMH Makina Erremintaren Institutuak Azpeitian. Otsailean hasiko dituzte formakuntza saioak Basozabal jauregian. Gaur, ostirala, izan da sinadura ekitaldia eta bertan izan dira Eneko Etxeberria Azpeitiko alkatea, Ixaka Egurbide IMHko zuzendaria, Fermin Lazkano IMHko enpresa eta formakuntza arduraduna, Edurne Zubia Udaleko Gizarte Zerbitzuetako arduraduna eta Ainara Larrañaga Azpeitiko Udaleko zinegotzia.\nEneko Etxeberriak adierazi du “erabaki garrantzitsua eta apustu sendoa” dela Elgoibarko IMHrekin akordioa sinatzea eta herritarrei industriarekin lotuta, makina herrmaintaren gaineko formakuntza eskaintzea. Izan ere, azaldu du, “gure ongizatearen sekretua industria” dela, eta arlo horretako “irakasle hoberenak aukeratu” eta herritarrei formazioa eskaintzea udalak aspalditik duen “filosofia” dela. Formazioaren bidez “mundua aldatu” daitekeela gaineratu du alkateak, eta nabarmendu du Azpeitiko udalak formazio arloan lehendik ere hainbat hitzarmen dituela Deustuko Unibertsitatearekin eta EHUko Udako Iakstaroekin, besteak beste. Horren ildotik, gaur sinatutako hitzarmena “aurrerapauso” handia dela uste du, eta eskerrak eman dizkie “formakuntza hori herrira ekartzera bidean lanean aritu diren guztiei”. Edurne Zubiak bere aldetik adierazi du akordioa sinatu arteko bidea “luzea” izan dela, baina gaur sinatu duten hitzarmenarekin “bide berri bat zabalduko” dela gaineratu du, eta zentzu horretan “oso pozik” daudela.\nIxaka Egurbide IMHko zuzendariak ere hartu du hitza: Gizartearen garapenean formazioa “funtsezkoa” dela adierazi du, eta fisikoki Elgoibarren egonagatik, Azpeitiarekin eta hemengo enpresekin “harreman zuzena” dutela gaineratu du. “Gure bokazioa da enpresen formakuntzan eragitea eta pertsonengandik gertu egotea, formakuntzak eskainiz. Horretarako aukera sortu zaigu, eta IMHtik apustua egin dugu”. Zuzendariaren esanetan, “gogotsu” daude herritarrekin eta industriarekin “bide berriari ekiteko”.\nBukatzeko, Fermin Lazkanok adierazi du “hitzarmena garrantzitsua” dela, “industriaren ongizatea eta pertsonen formakuntza sekretua” direlako: “Bukatu da garaia gaztetan ikasitakoarekin gerora ere jarraitzekoa. Pertsonek bizitzan zehar ikasketa prozesu bat gauzatu behar dute”. Horregatik, Lazkanok gaineratu du gaurko lau urterako lotu duten hitzarmenaren bidez, ikasteko aukera “hurbil” izatea eskaini nahi diela herritarrei. “Apustu estrategikoa da eta oso harro gaude hitzarmen horretan parte hartzearekin”.


Barbara Oakley: “Uste dugu kontzentratuta gaudenean bakarrik ikasten dugula, baina ez da horrela” – Guraso.eus\nBarbara Oakley: “Uste dugu kontzentratuta gaudenean bakarrik ikasten dugula, baina ez da horrela”\n2018-10-30\tGoiena\tIruzkinik ez\nBarbara Oakley hezitzaileak ikasketa prozesuekin lotuta neurozientziak egindako aurkikuntza berri baten inguru azalpenak ematen ditu. “Jende askok ez daki, baina gure garunak bi sare oso ezberdin ditu. Oso kontzentratuta gaudenean bat erabiltzen dugu eta bestea pentsamendua bideratzen ez dugunetan erabiltzen dugu. Esaterako, dutxan gaudenean, paseo bat ematen ari garenean…”.\nAdituak dio zerbait ikasten ari garenean sarri egiten dugula salto sare batetik bestera. “Jendeak uste du kontzentratuta gaudenean bakarrik ikasten dugula, baina ez da horrela. Lasaitzen garenean edo kontzentrazio prozesu horretan atseden hartzen dugunean ere gure garunak lanean jarraitzen du, bigarren plano batean bada ere. Horregatik gertatzen zaigu batzuetan ikasten ari ginen horretara itzuli eta bat batean gauzak hobeto ulertzen ditugula”.\nOndo ikasteko aholkuak\nBi aholku nagusi ematen ditu Barbara Oakley hezitzaileak ondo ikasteko.\n– “Ez da ezer gertatzen gairen batera lehenengo aldiz gerturatzen garenean ez badugu barneratzea lortzen. Ez da ezer gertatzen. Berez, hori da ohikoena. Egia da garun batzuk lasterketako autoak direla eta beste batzuk paseatzaileagoak. Lehenengoen kasuan berehala barneratzen dituzte gauzak. Bigarrengoen kasuan tartekatu behar izaten dira kontzentrazio uneak atseden uneekin. Akaso denbora gehiago behar dute bigarrengoek, baina modu sakonagoan barneratzen dute jakintza”, azaltzen du Oakley-k.\n– Pomodoro teknika gomendatzen du adituak. “Ikusten ari gara ikasle askoren arazoa dela ez dutela ikasteko duten hori une jakin horretan ikasteko gogorik. Orain badakigu zerbait egiteko gogorik ez dugunean gure garunean atal bat aktibatzen dela minarekin zer ikusia duena. Hala, zer egiten du? Ba beste zerbaitetan jartzen duela arreta eta orduan min hori desagertu egiten da. Baina, noski, atzeratu egiten dugu ikasketa prozesua”.\nPomodoro teknika Francesco Cirillo italiarrak asmatu zuen 80ko hamarkadan. Sinple dela dio Oakley-k. “Distrakzio guztiak saihestu behar dira eta 25 minutuko epeak ipini. Ez deirik, ez notifikaziorik, ez musikarik, ez ordenagailurik… eta denbora tarte horretan ahalik eta gehien kontzentratzen saiatuko gara. Seguruenik gure garunak arreta galduko du, baina ez gara larrituko eta saiatuko gara ahalik eta lasterren kontzentrazio egoera batera itzultzen. 25 minutuko tarte hori pasa denean sari bat aitortuko diogu gure buruari: gustuko kantu bat entzungo dugu, kafe bat hartuko dugu, ikas-mahaitik altxatu eta pauso batzuk emango ditugu, bideojokoren bat egingo dugu… Baina denbora batera itzuli egingo gara beste 25 minutuko kontzentrazio tarte bat egitera. Itzultzea zaila egiten bazaizu kronometro bat ipiniko dugu atseden tarte hori ere neurtzeko”.\nOakley-k dio emaitza onak ematen dituela Pomodoro teknikak, eta normala dela garunak tarteka kontzentrazio maila galtzea.\nIruzkinik ez "Barbara Oakley: “Uste dugu kontzentratuta gaudenean bakarrik ikasten dugula, baina ez da horrela”"


Haurren eta nerabeen nazioarteko eguna - Artikulua - Gipuzkoa ETORKIZUNA ORAIN\nHaurren eta nerabeen nazioarteko eguna\nHaurtxokoak eta Gaztelekuak: Hemen eta orain, ni neu naiz!\nGipuzkoako haur eta nerabe guztiek dute eskubidea bere herriko udal-Haurtxoko eta udal-Gaztelekuetan haien autonomia garatzeko eta ondo pasatzeko. Zerbitzu hauek haien espazioak dira; bertan lagun berriak ezagutu eta baloreak lantzen dituzte, baita jolastu eta dibertitu ere.\nGipuzkoan 47 haurtxoko eta 44 gazteleku publiko daude. Lurralde osoan aurki daitezke, doakoak eta publikoak dira eta, guztira, 200 hezitzaile baino gehiago ari dira bertan lanean.\nGipuzkoako haurtxoko eta gazteleku publikoek osatzen duten sareak bat egiten du haurren eta nerabeen Nazioarteko Eskubideen Hitzarmenarekin eta, Azaroaren 20a Haurren eta Nerabeen Nazioarteko eguna, oinarri hartuta, adierazi eta agerian jarri nahi dugu gure zerbitzuetako protagonistak direla eta hainbat eskubide bermatzen direla bertan: diskriminaziorik eza, haurren eta nerabeen interes gorena, bizitzeko, biziraupenerako eta garapenerako eskubidea...\nBesteak beste, aniztasuna, berdintasuna, askatasuna eta jolas pedagogikoak ditugu oinarri eguneroko lanean.\nJarraian, Haurren eta Nerabeen Eskubideei Buruzko Hitzarmena kontsulta dezakezu. Gainera, zure herriko haurtxoko edo gaztelekuari buruzko informazioa (kokapena, ordutegiak, harremanetarako datuak, ...) ikus ditzakezu eskubiko koadroan klik eginez.\nKanpainari buruzko informazioa


Euskal Herriko bidaia-gida/Ibilbideak/Altzoko Haundiaren ibilbidea — Wikibooks\nAltzoko Haundiaren ibilbidea\n4 km. Ordubete eta 30 mimutu.\nMigel Joakin Eleizegi 'Altzoko erraldoiaren' jaioterriko plaza, erraldoiaren estatua, Altzoko errota, Altzo Azpiko eliza, Ipintza Haundi baserria\nMunduan Eleizegi Erraldoia, Euskal Herrian Altzoko Handia, eta Altzon Gure Haundie deitu zaio. Migel Joakin Eleizegi Ateaga Altzo Azpiko Ipintza Haundi baserrian jaio zen 1818an. 1830-32 aldera akromegalia eritasuna garatzen hasi zen, hipofisiak hormona gehiegi sortzen ziolako. Kontratuak sinatu eta munduan barrena ibili zuten. Bere garaiko paper eta egunkarietan aipatua izan zen eta erretratuak egin zizkioten.\nAntzokietan harridura sortzen zuen eta ikara ematen.\nErregina batek mutil ederra zela esan zion.\n[w:eu:London|Londonen]] Regent Street-en gora eta behera ibili zen jeneral moduan dotore jantzita, atzetik soldadu multzo batzuela, danbor hots batean!\n[w:eu:Paris|Parisen]], Susse etxean, igeltsuan sartuta eduki zituen eskuak, moldea egin eta brontzez kopiatzeko.\nMigel Joakin Eleizegi 'Altzoko erraldoiaren' jaioterrian ibiliko gara, "Gure Handie" ibilbide zirkular bat egiteko aukera ederra dugu txango hau. Lau informazio panel jarri zituen udalak urtebeteko lanaren ondoren, 2017ko maiatzaren bukaeran ipini ziren panelak. Ibilbidea plazan hasten da, bigarren puntua Eleizegiren jaiotetxea izan zen Ipintza baserria da, hirugarrena Altzo Azpiko eliza, eta frontoiaren parean bukatzen da. Panelen diseinua Juanba Berasategirena da, eta testuak Koldo Izagirrerenak.\n1.1 Altzoko plaza\n1.2 Santa Barbara ermita eta estatua\n1.3 Altzo azpiko eliza\n1.4 Altzoko errota\n1.5 Ipintza Haundi baserria\n1.6 Altzoko plazaraino berriro\nAltzoko herrian zehar ibilbide zirkular txiki bat egiteko aukera ederra dugu txangoa. Migel Joakin Eleizegi 'Altzoko erraldoiaren' jaioterriko plazatik Altzo Azpiko elizara jaitsi eta itzuli plazara. Haundia bizi izan zen Ipintza haundi baserritik pasatuko da. Frontoian dagoen erraldoiaren estatua, eta Altzoko errota ere ikusiko ditugu bidetik.\nAltzora iristeko, Alegiatik abiatuz gero, bi aukera ditugu. Lehena Altzo Behekoa igaro eta Altzo Goikora zuzenean igotzea da; bigarrena, berriz, Alegiatik Amezketara doan bidea hartu eta herritik ateratzean Altzo Goikora doan errepidea hartzea. Herriko plazatik abiatzen da ibilbidea, Batzarremuñon, bertan dagoen Interpretazio Zentroan Handiarekin zerikusia duten elementuak eta Tolosako Topic-ek utzitako bi txotxongilo ikusgai daude. Txapela, aulkia, eskularruak eta oinetako orkoia erreplikak dira; jatorrizkoak, Gipuzkoako Foru Aldiaren jabetzakoak izanik, San Telmo Museoan daude.\nSanta Barbara ermita eta estatua[aldatu]\nPlazatik frontoiraino joago gara. Santa Barbarako ermita dago aurreratxoago. Han ikus daitezke tamaina errealeko estatua estatua eta silueta bat frontoi barruan eskalatzeko heldulekuak dituen horma batean. Tamaina errealekoak izanda han egiaztatu daiteke zein handia zen Migel Joakin Eleizegi.\nFrontoira heltzean ezkerraldeko bidea hartu behar da baserri batzuen artean Altzo Azpiko elizara jaisteko.\nAltzo azpiko eliza[aldatu]\nBidaietatik etortzen zenean, Migel Joakin Eleizegi "Handia" Salbatore elizaren (Altzo Azpi) aurrealdean besoak luzatuz neurtu egiten zuen erretoreak, horman marrak zizelkatuz. Berdin egiten zuen behetik gora ere. Oraindik hortxe daude markak harrian. Bi testamentu egin zituen, eta 1861ean zendu zen. Altzo Azpiko hilerrian lurperatu zuten. Gauza franko esan eta idatzi izan da bere hezurrei buruz, baina inork ez zekien non zeuden, 2020an bertako hilerrian aurkitu ziren arte.\nElizan Haundiaren tamainaren markak\nSalbatore elizatik salto bat egin daiteke errotaraino eta itzuli gero elizara.\nIpintza Haundi baserria[aldatu]\nelizako ataritik gora doan bidetik igoko gara eta minutu batzuetan berriro aterako gara errepidera. Errepide zeharkatu eta baserri bat inguratuz laster helduko gara Haundia bizi izan zen Ipintza Haundi baserriraino.Baserria ikus daiteke kanpotik, baita tamaina errealeko beste eskultura bat eta panel informatibo bat ere bai.uhaitzen. Eskultura Juanito Lopek egin zuen 1968an. Hori ikusita goranszo bidea hartuko dugu zhuhaitzen arteko tunel moduko bate pasako eta laster berriro frontoirano helduko gara eta hasierako herriko plazara.\nIpintza Haundiko kartela eta estatua\nAltzoko plazaraino berriro[aldatu]\n↑ Altzoko udaletik hartua\nOrrialdearen azken aldaketa: 4 urria 2020, 22:03.


Showing results 142 to 161 of 194 < previous next >\n1999 Markina-Xemein, bizitzeko herria [Material gráfico] : Angel Careaga Zubizarreta : EAJ-PNV Partido Nacionalista Vasco\n1999 Mitin [Material gráfico] : Bilbao : tokia-lugar, Pabellón de la Casilla (Bilbao), eguna-día, 11 de junio-viernes, ordua-hora, 20,00 : partehartzaileak-intervienen, Josu Ortuondo,... : EA Eusko Alkartasuna, EAJ-PNV : zurekin bateginik = porque es tiempo de ilusión Partido Nacionalista Vasco; Eusko Alkartasuna\n1999 Mitin [Material gráfico] : Getxo : tokia-lugar, Plaza de las Escuelas (Las Arenas), eguna-día, 5 junio-sábado, ordua-hora, 19,00, partehartzaileak-intervienen, Iñaki Zarraoa,... : EA Eusko Alkartasuna, EAJ-PNV : zurekin bateginik = porque es tiempo de ilusión Eusko Alkartasuna; Partido Nacionalista Vasco\n2000 Mitin [Material gráfico] : tokia, eguna, partehartzaileak : zeuk erabaki = lugar, día, intervienen : decide tú : EAJ-PNV Partido Nacionalista Vasco\n1995 Mitina [Material gráfico] : esperientzia eta etorkizuna : eman botoa EAJ-PNV : EAJ 100 urte, PNV 100 años Partido Nacionalista Vasco\n1977 Mujer! afiliate al Partido Nacionalista Vasco [Material gráfico] : Euzkadi'k bear zaitu : zatoz gurekin! : Euzko Alderdi Jeltzalea PNV Partido Nacionalista Vasco\n1999 Mundaka, bizitzeko herria [Material gráfico] : Maria Dolores Garayo Gorriño Mundaka rentzat : EAJ-PNV Partido Nacionalista Vasco\n1990 Nacionalismo es progreso [Material gráfico] = Abertzaletasuna, etorkizuna : Aberri Eguna 1990 apirilak 15 igandea : EAJ-PNV garantía de progreso Partido Nacionalista Vasco\n1990 Nazioarteko hezkuntza ihardunaldiak [Material gráfico] = Conferencia internacional de educación : tokia, Gasteizeko "Europa" zentroa,... fechas, viernes, 21 y sábado 22 de septiembre de 1990 : EAJ-PNV Partido Nacionalista Vasco\n1989 Oharra [Material gráfico] = Atención : gran cena de las trece estrellas : eguna-día, viernes 12 de mayo,... Euzko Alderdi Jeltzalea-Partido Nacionalista Vasco crecido, unido y dispuesto a trabajar en Europa Partido Nacionalista Vasco\n1989 __Orain Europa [Material gráfico] : Jon Gangoiti Partido Nacionalista Vasco\n1989 __Orain Europa [Material gráfico] : Jon Gangoiti : eman botua EAJ-PNV-ri nazionalistekin elkarturik Partido Nacionalista Vasco\n1995 Padura aldeko alderdikide eguna [Material gráfico] : Zaratamon 1995eko azaroaren 18a. : EAJ-PNV 100 urte = años... : hizlariak, Xabier Arzallus eta Asier Atutxa.. Partido Nacionalista Vasco\n1984 Para seguir adelante [Material gráfico] : vota PNV Partido Nacionalista Vasco\n1993 Por una Euskadi mejor [Material gráfico] : vota EAJ-PNV Partido Nacionalista Vasco\n1998 Queda mucho por hacer [Material gráfico] : Juan Mari Atutxa : eman botoa EAJ-PNV Partido Nacionalista Vasco


Bernat Etxepareren "Linguae Vasconum Primitiae" japonierara itzuli dute | Kultura | KAZETA\nSho Hagio eta Hiromi Yoshida euskal hiztun japoniarrek "Linguae Vasconum Primitiae" obraren itzulpen lanak egin dituzte. Horretaz gain, azalpen paratestuala eta azalpen linguistikoa erantsi dizkiete. Ur Apalategi idazle eta filologo lapurtarrak osatu du aitzinsolasa.\nAriane KAMIO|2015/09/21|0 iruzkin Eguneratua:\nGaztelaniaz, frantsesez, ingelesez, italieraz, alemanez, arabieraz edo errumanieraz itzulia izan da Etxepareren obra.\n“Kontrapas”-en "bidali" zuen Bernart Etxeparek euskara mundura zabaltzera. "Linguae Vascoun Primitiae" inprimatutako euskarazko lehen lana izaki, euskal kulturaren klasikoetako bat da, azken urteetan mundura jalgi izan dena. Hainbat hizkuntzatara itzuli izan da; gaztelaniaz, frantsesez, ingelesez, italieraz, alemanez, arabieraz edo errumanieraz aurki daiteke, besteen artean. Orain, esan daiteke munduaren beste ertzeraino jalgi dela euskara japonieraz argitaratu berri den bertsio berriarekin.\nAtzo aurkeztu zuten lana hedabideen aurrean Lakuako Hizkuntza Politikarako zuzendari Patxi Baztarrikak, Etxepare Institutuko zuzendari Aizpea Goenagak eta lana burura eraman duten bi egileek, Sho Hagiok eta Hiromi Yoshidak.\nJatorrizko bertsioko euskara Garazikoa da ia oso-osorik eta hori bera baliatu dute bi itzultzaileek japonierazkoa osatzeko. Edizioa hiru zatitan banatu dute egileek, irakurle japoniarren aurrean behar bezala azaldua ager dadin. Lehenik, Etxepareren testuaren itzulpena bildu dute biek elkarlanean. Bigarrenik, azalpen paratestuala osatu du Sho Hagiok eta, azkenik, azalpen linguistikoa erantsi dio Hiromi Yoshidak. Bertsio japoniarrak Ur Apalategi idazle eta filologo lapurtarrak egindako aitzinsolasa dauka. Bi urte baliatu dituzte bi egileek itzulpenerako eta, aitortu zutenez, Garaziko euskara itzultzea ez da nolanahiko lana izan: «Hitz batzuk ez genituen ezagutzen eta ez dago hori argitzeko hiztegirik», esan zuen Yoshidak.\nEuskal gaietan adituak\nZailtasun horiei ez zieten, ordea, garrantzi handiegirik eman, «beste itzulpenetan ere gertatzen baita». Ez dira, gainera, euskararen munduan hasi berriak Hagio eta Yoshida. 80ko hamarkadan eman ziren aurrenekoz euskara eskolak Japonian. Suzuko Tamura izan zen aitzindari. Hizkuntza Euskal Herrian ikasi ondoren eraman zuen jaioterrira eta han hasi zen erakusten. Hagio eta Yoshida ikasle izan zituen garai hartan.\nHurbilpen hura ez zen anekdota hutsa izan, ordea. Bi egileek euskal gaien eta euskararen inguruan garatu dituzte beraien ibilbide profesionalak. Hagiok ikastolen mugimendua hartu zuen ardatz bere lehenengo ikerketa lanean eta hortik beste hainbat gai jorratu izan ditu, hala nola hizkuntzaren berreskuratzea edota hizkuntzaren eta identitatearen artean dagoen harremana. Berak azaltzen duenez, «kuriositateak bultzatuta» ikasi zuen euskara. Yoshidak, bere aldetik, Azpeitiko euskalkiari buruz egin zuen tesia eta urtero egiten du egonaldia Euskal Herrian. Gaur egun, poeta japoniar baten obra euskaratzen ari da.


"Burua galdu duzu, ufatu zion Sevimek, afrusa zira!\nAditza+izena konbinazioen itzulpen automatikoa, arau linguistikoen bidez. Egilea(k) ADURIZ AGIRRE, Itziar; DIAZ DE ILARRAZA SANCHEZ, Arantza; SARASOLA GABIOLA, Kepa; LABAKA INTXAUSPE, Gorka; IÑURRIETA URMENETA, Uxoa. , Udako Euskal Unibertsitatea 2017 (6)\nAuzitara eramanen dute Polizia, Parisko Garaipen Arkuan soka askatzeagatik. Egilea(k) RENTERIA, Aitor. Berria, Euskal Editorea SM 2010 (1)\n...sketa erori zelarik orduko 24 kilometroan ufatzen zuen haizeak. Indar horrekin haizeak ezin du sokarik askatu...\nBaigorri nafar arragoa, Basaizeak ufatuaNone\nDNA emateari uko egiteko deia egin du Oldartu taldeak. Egilea(k) RENTERIA, Aitor. Berria, Euskal Editorea SM 2009 (1)\n...kiete, baina kargurik ez egon arren, ufatzeko tresnak atxikitzen ditu Poliziak.\nEz burua hautsi, Matxin!. Egilea(k) ADURIZ AGIRRE, Itziar; SARASOLA GABIOLA, Kepa. Elhuyar Zientzia eta Teknologia, Elhuyar Fundazioa 2016 (1)\n...>. Uda hartako istorio horrek jarraitu nau... ufa... egunero. Amaitu nuen pentsatzen inoiz ez nuela berriro l...\nBurua astindu eta ufa egin zuen.\nUfa egin eta begiak zerura altxatu zituen.\nUfa egin zuen, gogaituta.\n- Ufa! Azkenean!\nFrancisca Rodriguez, nekazaria: 'Argi utzi dugu gure feminismoa nekazariena eta herritarra izango dela'. Egilea(k) SARRIUGARTE MOCHALES, Danele. Argia, Komunikazio Biziagoa, S.A.L 2017 (1)\nUfa, aspaldi izan zen hori. Gaztetan. Neure kidea, neure senarr...\nGERIZPEAN. Asto eta arraunen artean. Egilea(k) GARTZIA, Erik. Berria, Euskal Editorea SM 2008 (1)\n...rek itsasoan egiten duen zuloa ikusten duzunean... Ufa! Orduan bai beldurra! Igeri egiten jakiteak ez dizu ikara k...\n...> sartzen da eztabaidaren ondoren umore txarrez. Ufa egiten du eta atea indartsu ixten du\nGaurko filmak. Etorkizuneko megalopoli honek harrapatuko zaitu. Egilea(k) URKIZU, Urtzi. Berria, Euskal Editorea SM 2009 (1)\n...en astean bere M iradokitzailea dastatu genuen- UFA ekoiztetxearekin egindako aurrekontu handiko lana dugu Metr...\nHITZ BESTE. Anjel Lertxundi. Esperoan. Egilea(k) LERTXUNDI ESNAL, Anjel. Berria, Euskal Editorea SM 2015 (2)\n...ak bete-betean jotzen duen egunetan umeek ufa eta ufa egiten dute. Euri-zaparradak dira, ordea, eramangaitzenak: ...\n...> uxatu, eguzkiak bete-betean jotzen duen egunetan umeek ufa eta ufa egiten dute. Euri-zaparradak dira, ordea, eramangai...\nHainbat zorte. Egilea(k) DALBRET, Mikel. , ELKAR 2015 (4)\n...bizpahiru bafada hartu, eta hiru eraztun hauskaratan ufatu ondoan, gizonak gutun-azala irekitzen du.\n...n, ez biziki trenpuan, mihietan, edo ahokoetan ufatzeko eta arkuetan tiratzeko. Beharrik eguraldi ederra gurekin ge...\n...>, joaldun batek tarteka ahari adar batean ufatzen du, zeinetarik atera soinuak shofar batenaren antzekoak dir...\n...>, Habana buhada batzuk irentsiko ditu, ezinago emeki ufatuak. Yoga da, kea emendaturik.\nHarri Arrijuria. Tirriki-tarraka, aurrera: 'Nahiago dut oinetako parea erosi 170 eurokoa, eta hamar urtez ikusiko nauzu horrekin'. Egilea(k) SARRIUGARTE MOCHALES, Danele. Argia, Komunikazio Biziagoa, S.A.L 2020 (1)\n... eta jarri zuen espresio bat, erran nuen: ufa! Iragan uda honetan sandaliak egin nizkion eta beretako biz...\nezin dut ufatu,\n...dauden indar guztiak hauspotuko balira, batera ufa eginez -bertsolariek BECen egin zuten antzera-, orduan sort...\nHelendarren filosofia (II). Platon eta Aristoteles. Egilea(k) AINTZIART, Piarres. , Udako Euskal Unibertsitatea 2004 (1)\n...hiz etadaimonnk mitoen irakaspen ez eroak ufatu. Funtsean, esan beharrekoa da, Platon bera erepoeta da. Ask...\nHendaiako hondartzatik. Erretiroa. Egilea(k) UBEDA GOIKOETXEA, Garbiñe. Berria, Euskal Editorea SM 2010 (1)\n.... Baina zertarako piztu, batere gogorik gabe ufatzeko eta berehala itzaltzeko izango bada. Kandela ziztrinaren or...\nHerri bozak 2020: bigarren itzulia: Gehiengoan kokatzeko eta auzapezgoak irabazteko aukerak dituzte abertzaleek. Egilea(k) BERHOKOIRIGOIN, Jenofa. Argia, Komunikazio Biziagoa, S.A.L 2020 (1)\n...argitu zirelako. Guztiak ezin aipa, aldaketa haizeak ufatu dezakeen herriei begira jarri da ARGIA. Bozketa berean, Eus...\nHimmelblau kooperatiba. Egilea(k) , MIXER. ETB dokumentalak, Euskal Irrati Telebista 2009 (3)\n...motibo nagusia Dresdenen gauzatu zuten lehenengoz, UFA zine-aretoetan.\nUFA Jauregia hormigoizko, beirazko eta altzairuzko muino bat da...\nUFA JAUREGIA. DRESDEN. 1998\nIRITZIA: Maletak errez. Egilea(k) BOU, David. Argia, Komunikazio Biziagoa, S.A.L 2019 (1)\n...upadak. Tramontanak (Ipar haizea) berriz ere ufatzen du Costa Brava-n. Uda mina behin iragan ondoren, itsasoa ho...\nIkasbidaia. Egilea(k) OSORO IGARTUA, Jasone. , ELKAR 2018 (5)\n...tzaion igarri behar antzezten ari zela. Ufa, zaila egiten zitzaion hori.\nIlargi zaharra. Egilea(k) DAGORRET, Mailen. , Bilbao Bizkaia Kutxa Fundazioa - Euskaltzaindia 2006 (1)\nHaizea ufatzen hasi zenean, Afrikara buruz joana, Belar handi eta horien ...\nImanol Lazkano: 'Plazari izu izugarria izan diot beti'. Egilea(k) COLINA, Sustrai. Argia, Komunikazio Biziagoa, S.A.L 2012 (1)\n...tean genbiltzala. Enpresa nire izenean zegoen, eta ufa, ez ziren garai ederrak. Harrigarria bada ere, une estu hai...\n...ste>(Goizueta). Purrusta-ren aldaera izan liteke, ufa>egiten duena edo ufaka>ibiltzen dena izendatzeko.egiten duena edo ufaka>ibiltzen dena izendatzeko.-->\n- Ufa! Zer da hau? -bere artean esan nahi izan zuen Julenek, ozen...\n- Ufa! Ba, hautatu zeuk, Beñat, ez nuke jakingo, egia esan...\nJesus Maria Garate. Kazetaria. Zergak eta 'hiru zuhurrak'. Egilea(k) GARATE, Jesus Maria. Berria, Euskal Editorea SM 2013 (2)\n...>ziotenrerresumakoezergarpresiorauhurbildukoizirela.f Ufa!Herri bitxi haren berezko hizkuntzan, «hiru zuhurrak» eta «...\n...raiki zieten adreiluzko etxea. Gustatu al zaizue? Ufa, eztarria lehortu egin zait, hitz eta pitz arituta. Zerbitz...\nJoseba Barandiaran: 'Ondoen beti aberatsenak dabiltza'. Egilea(k) GALARRAGA, Aritz. Argia, Komunikazio Biziagoa, S.A.L 2009 (1)\nUfa, eskerrik asko, larritzen hasia nintzen dagoeneko...\n...moduodotoreaahasteko!Xabier Montoia, Gorraizea: Ufa, a ze disko ona, berezia, originala, heldua...oKordamoldake...\nKantua «hats» delarik. Egilea(k) ARBELBIDE, Nora. Berria, Euskal Editorea SM 2013 (1)\n... «Lorea horia da hasieran, eta zuritzen delarik, ufatzen duzularik zerura doa. Maite nuen lore horren istorio hori, ...\n...begira!, hara!, begira, uau!, zenbat!, ufa!\n- Ufa! -hasperen egin du Pedrok-. Badiagu zereginik Donostiara ir...


Gorka Azkarate bikain Hondarribian - Urretxu Zumarragako Bertso Eskola\nGorka Azkarate bikain Hondarribian\nUrretxu Zumarragako Bertso Eskola | 2007-10-01 10:23\nSailkapenean laugarren geratu arren, aparteko saioa egin zuen Gorka Azkarate herriko bertsolariak atzo Hondarribian.\nGipuzkoako Bertsolari Txapelketari hasiera eman zitzaion joan den asteburuan "Gpuntua" lelopean. Atzo Hondarribiako Amute auzoko aretoan jokaturiko kanporaketa 8. saioa izan zen. 6 bertsolarik hartu zuten parte bertan, hauen artean Gorka Azkarate urretxuarra eta Nerea Elustondo legazpiarra.\nAmute auzoko aretoa nahiko leku txikia zen, baina goxoa. Agian goxotasun horren ondorio izango zen bertsolariek azaldu zuten maila altua eta parekatua (kontuan izan lehenengotik azkenera 18,5 puntuko tartea baino ez zela izan). Ariketa guztietan ale ederrak entzuteko aukera izan zuten bertaratutako entzuleek (200dik gora). Bertsozale asko epaileek emandako puntuazio baxuarekin harrituta irten bazen ere, entzundako saio bikainarekin gustura ikus zitezkeen gehienak. Honela geratu zen sailkapena:\nIñaki Zelaia (Hernani): 272,5 puntu\nHodei Iruretagoiena (Zarautz): 265,5\nJosu Oiartzabal (Errenteria): 261\nGorka Azkarate (Urretxu): 259,5\nUnai Gaztelumendi (Añorga): 254\nNerea Elustondo: 254\nAzkaratek oso maila altua erakutsi zuen (lastima kartzelako gaian eginiko potoa) eta bertaratutako herrikideak gustura utzi zituen oso. Elustondok ere, bertso polit ugari helarazi zizkien entzuleei.\nBukatzeko, ederra bezain hunkigarria izan zen bertso eskolako kideei eta atzetik datozen gaztetxoei Gorkak eskaini zien agurra. Harro egoteko moduan gaude! ZORIONAK Gorka!\nsebas 2007-10-01 10:26 #1\nOrain arte hiru saio ikusi ditut, Legazpikoa, Zumarragakoa eta atzokoa. Nire gusturako atzokoa izan da dudarik gabe ederrena, alde handiarekin gainera, maila bikainari eutsi baitzioten 6 bertsolariek saio osoan zehar. Eta epai mahaiak emandako puntu kopurua hori esatera dator, hein handi batean. Izan ere, atzoko azken izandakoek orain arteko kanporaketetan azken izandakoen gainetik izan ziren 254 punturekin (Orion 239,5; Legazpin 203; Hernanin 220,5; Zaldibian 249,5; Usurbilen 219; Zumarragan 233,5 eta Arrasaten 250). Bestalde, saioa nahikoa parekatua izan zela adierazten du lehenengo eta azkenaren arteko puntu kopuru txikiak, 18,5 (Orion 32,5; Legazpin 63,5; Hernanin 69; Zaldibian 34; Usurbilen 67,5; Zumarragan 52 eta Arrasaten 33,5). Baina... Beti dago baina bat, beste zenbait puntutan ez zuen epaiak asmatu.

Nire ustez, atzoko saioko hiru edo agian lau bertsolari aritu ziren Legazpiko irabazlearen gainetik (Xabier Sukia) eta hori puntuetan ez da islatu.
Nire ustez atzoko saioko hiru edo agian lau bertsolari aritu ziren Zumarragan bigarren geratu zenaren gainetik (Iñaki Apalategi) eta hori puntuetan ez da islatu.
Nire ustez atzoko irabazlea ez zen Zumarragakoa baino okerrago aritu eta hori ere ez da puntuetan islatu.

Beti ere nire ustez, eta kontuan hartu nik gutxitan erreparatzen diodala poto egin duen ala ez, errimatzen duen ala ez, errima pobrea den ala ez, nik nire barruan bertsoak sortzen duenari baino ez diot erreparatzen, hortaz, .... zuek atera kontuak.

Gorkaren saioa bikaina izan zen benetan, nire usterako noski.

Zortziko handian Iñaki Zelaiarekin egokitu zitzaion. Biak Gipuzkoako Bertsolari Txapelketan parte hartu behar dute, Iñakik nahikoa du parte hartzearekin, Gorkak, berriz, irabaztea baino ez du buruan. Bertso saio ederra izan zen eta Gorkaren hiru bertsoak bikainak. Uste dut ariketa honetan Zelaiaren (ederra, bizia, goxoa, umore finez betea, Iñakik Nerea Elustondorekin zortziko txikian egindako saioa) pare edo gainetik aritu zela.
Zortziko txikian Unai Gaztelumendirekin egokitu zitzaion Gorkari. Gorka pilotariak, partida irabazten ari zela, ikusten du bere botileroa kontra ari dela apustuan. Oso saio bizia eta txukuna. Gorkaren lehen bi bertsoak eder askoak eta hirugarrena balekoa. Gorka nagusi.
Hamarreko txikian bigarren geratu zen Hodei Iruretagoienarekin (bikaina kartzelan egindako lana, zorionak Hodei) fortunatu zitzaion. Hodei tabernariari tragaperrasen jokoan ari den Gorkak kanbioak eskatu dizkio. Nahikoa ona izan zen biek eginiko lana, goia jo ez bazuten ere oso txukun aritu ziren biak. Ez nuke jakingo esaten zeinek atera zituen puntu kopuru handiena.
Puntuari erantzuten: bi ariketak oso oso ondo egin zituen Gorkak.
Kartzelako gaia: "Ezin duzu gehiago. Telefono zenbakia pantailaratu eta deitzea erabaki duzu". Maila altuko lana egin zuen Gorkak, gero jakin genuen poto bat egin zuela, lastima!

Gorka ikusi genuen fresko, txispa handirekin, ironia fina erabili zuen (kartzelako gaian neska bati deitu eta "zein da?" entzun orduko mutu geratu zen).

Saioa bukatu ondoren Izagirre ahizpen aita hurbildu eta zera esan zidan: "Suerte galanta duzue irakasle horrekin, izugarri gustatu zait, ez naiz harritzen zuen herriko Bertso Eskola onenen pare egoteaz."

Ba, hori! Zorionak txapeldun!\nJosu Aztiria 2007-10-01 11:29 #2\nEz nuen Hondarribira joaterik izan, baina zorionak Gorka!
Nundik ateratzen dek denbora?\nGorka Azkarate 2007-10-01 11:30 #3\nEskertzen dira laudorioak, nahiz eta agian ez zen hainbesterako izan.

Gauza batean ados geunden sei bertsolariak saioa amaitu ondoren: epaileek oso bajutik puntuatu zutela gure saioa besteen aldean. Jende guztiaren ahotan zegoen atzokoa orain arteko saiorik onena izan zenaren ustea, eta hori ez zen puntuaketan isladatu. Pena da. Nik Legazpikoa eta Zumarragakoa jarraitu ditut orain arte eta, umiltasunez, atzokoa besteak baino biziagoa, orekatuagoa eta maila txukunagokoa iruditu zitzaidan. Beste saioetan ez bezala, atzokoan ez zen inor besteen oso azpitik ibili eta horrek eragin zuzena du saioaren freskotasunean.

Nire balorazioa, orokorrean, positiboa da. Orain lau urte baino aho zapore askoz hobeaz bukatu nuen atzo eta hori zen, azken finean, nire helburua. Azken asteotan bertso eskolan egindako prestaketa saioak hor daude eta, niretzat ez ezik, nire "esparring" izan diren horientzat ere (ez dakit nola eskertuko diedan emandako laguntza...) baliagarri izango ziren, ziur.

Mila esker!

Gorka


Eusko Jaurlaritzak “Renove Industria 4.0” 2020 laguntza-programa jarri du abian, eta Euskadiko enpresa txiki eta ertainen lehiakortasuna Industria 4.0rekin zerikusia duen inbertsioen bitartez hobetzea da xedea.\n«RENOVE INDUSTRIA 4.0» 2020 DIRULAGUNTZA\nHorretarako, %50erainoko diru laguntzak emango dira makineria eta/edo ekipamendu aurreratua (hardwarea eta softwarea) erosteko, Fabrikazio Aurreratuaren eremuan Industria 4.0ren proiektuei aurre egin edo horiek garatzeko.\nLaguntza programa honetan izena emateko epea 2020ko urriaren 22an bukatuko da.\nFagor Automationetik parte hartzera animatzen zaituztegu, eta hardware- eta software-soluzio batzuk eskaintzen dizkizuegu, makinen estandarizazioa errazten dutenak, “4.0 Ready” gisa definitu ahal izateko; hau da, Eusko Jaurlaritzak eskaintzen dituen diru laguntzak eskuratzeko baldintzetara egokituta.\nEskaerak baliabide elektronikoen bidez egingo dira, SPRIren web orriaren bidez.\nLos Fagorren CNC-ek laguntzak jasotzeko baldintzak betetzen dituzte. CNCaren konektibitate osorako behar diren aukerak ikusteko Kontsultatu taula. Kontsultatu makinaren hornitzaileari CNCak ondoko taulan adierazitako ezaugarriak dituen:\nFAGOR I4.0 SOLUZIOAK EUSKO JAURLARITZAREN LAGUNTZAK ESKURATZEKO\nTeknologiak Presentazioak 8055 / 8055i 8060 8065 / 70\nIIoT (Industrial Internet of Things), fabrikaren barruan era guztietako gailu eta makinen Interneteko konektagarritasuna sentsorizatu eta bermatu ahal izateko, informazioa denbora errealean jaso eta trukatzeko TELEDIAGNOSIS 83240501 ok ok\nSistema Ziberfisikoak Konputazio eta konektibitate aurreratuak dituzten osagaiak dituztenak, Máquina controlada por CNC y/o PLC ok ok ok\nErrealitate birtuala, simulatutako munduen benetako egoerak birsortzen dituztenak Simulación gráfica de un programa con estimación tiempo ejecución ok ok ok\nErrealitate areagotua, mundu errealaren zati bat bistaratzea ahalbidetzen dioten teknologiak dituztenak, grafikoa gehitua duen gailu teknologiko batekin. Gráficos con líneas de trayectoria ok ok ok\nAURKEZTU BEHARREKO DOKUMENTAZIOA EGITEKO FAGOR AUTOMATION-EN ARGUDIOAK\nFagor Automationek tramitazio hori ahalik eta gehien erraztu nahi dizue, eta argumentu hauek prestatu ditugu, egindako inbertsioa eta aurkeztu behar den 4.0 kontzeptuan duen egokitzapena zehazten dituen memoria prestatzen laguntzeko.\nEusko Jaurlaritzak laguntza hauek emateko eskatzen dituen ebaluazio irizpideen barruan, Fagor-en CNC-en erabiltzaileek honako argudio hauek aurkeztu ahal izango dituzte:\nA) FAGORen Zenbakizko Kontroleko sistemek hainbat gailutako pantailak erreplika ditzakete datuak deskargatzeko, baita gailu eramangarrietarako (tabletak eta smartphoneak) datu-zerbitzari gisa jardun ere. Teknologia berri honekin, datu-tauletara sartu, programak editatu eta CNCko edo hari lotutako informazio periferiko guztia eskura izan daiteke edozein unetan eta lekutan.\nFabriketako eragile nagusiak Cyber Physical Systems (CPS) dira, sentsore konektatuen eta fabrikatutako produktuen datuak biltzen baitira bertan. Ohiko makina-erreminta batean, CPSetako bat Zenbakizko Kontrola da. Eskema horren arabera, Zenbakizko Kontrolak eginkizun hauek ditu:\nDatuak biltzea: CNCaren seinale/aldagaien, eragingailuen eta neurketa-sistemen edo kanpo-sentsoreena (azelerometroak, wattmetroak eta abar).\nJasotako datu guztiak aldatu, gero tratatzeko.\nInformazioa instalazioko edo hodeiko zerbitzarietara bidali.\nZerbitzarietako jarraibideak, programak eta algoritmoak jasotzea.\nProgramen exekuzioa simulatzea, hainbat gauzatze-egoera aztertzeko.\nIngurune grafiko aurreratua eskaintzea, mekanizazio erreala birsortzeko ingurune birtual batean.\nLan horiekin, Fagorren CNC baten erabiltzaileek aukera hauek dituzte:\nMantentze-lanak: Makinaren aldizkako berrikuspenak programatu beharrean, Egoeran Oinarritutako Mantentze lanek sentsoreen informazio guztia erabiltzen dute osagai bat berrikusi edo ordezkatu behar dela iradokitzeko.\nArazoak konpontzea: Makinak matxuraren bat izan badu, makinak lehenago emandako datu guztiek, matxura baino lehen erregistratutako azken gertaerekin batera, diagnosi-denbora murrizteko eta makina gelditzeko aukera ematen dute, modu ezin hobean eta eraginkorrean.\nEnergia-kontsumoaren kontrola: kontsumoak neurtzeko informazioa dago, eta, hala, sistema osoaren kontsumoa langileak edo instalazioko kudeatzaileak denbora errealean eduki ahal izango du.\nInstalazioko makina guztien egoera denbora errealean eta edozein gailu eramangarritatik monitorizatzea.\nBeraz, Fagorren CNC baten erabiltzaileak erraz frogatu ahal izango du makineriak eta/edo ekipamendu aurreratuak (hardwarea eta softwarea) gaitasuna duela enpresaren teknologia- eta berrikuntza-maila bultzatzeko. Gainera, 30 puntu emango lituzke ebaluazioan, diruz lagundu ahal izateko.\nB) Los Fagorren CNCek diru-laguntza hau eskuratzeko behar diren teknologia asko dituzte, hala nola:\nIIoT (Industrial Internet of Things), fabrikaren barruan era guztietako gailu eta makinen Interneteko konektagarritasuna sentsorizatu eta bermatu ahal izateko, informazioa denbora errealean jaso eta trukatzeko.\nSistema Ziberfisikoak osagaiak, objektu fisikoak edo plantako makinak Konputazio eta konektibitate aurreratuak dituztenak, enpresa jakin baten balio katearen barruan objektu adimendun bihurtzen dituztenak.\nErrealitate birtuala, simulatutako munduen edo giro birtualen benetako egoerak birsortzeko aukera ematen duena.\nErrealitate areagotua, erabiltzaile bati gailu teknologiko baten bidez mundu errealaren zati bat bistaratzea ahalbidetzen dioten teknologiak dituena, gailu horrek informazio grafikoa gehituta. Horrela, informazio erreal edo fisikoa informazio birtual gehigarriaren bidez handituko da.\n*ikus aurreko taula, Fagorren CNC modeloaren prestazioak egiaztatzeko.\nBeraz, Fagor CNCko erabiltzaileak ezin hobeto defini ditzake aipatutako teknologiekin i4.0 proiektuarekin lotutako helburuak, zereginak eta kostuak, eta, gainera, diru laguntza eskuratzeko ebaluazioan 10 puntu emango lituzke irizpide honek.\nC) )«Renove Industria 4.0» programa 2017-2020rako Industrializazio Planaren azken fasea da, eta Euskadiko enpresa txiki eta ertainen lehiakortasuna Industria 4.0rekin zerikusia duen inbertsioen bitartez hobetzea da xedea.\nIndustria 4.0ri eta EIKTen ahalmenari buruz enpresa txiki eta ertainak sentsibilizatzea.\nIndustria 4.0ren Euskadiko ekosistema erakartze-ahalmen eta lankidetzaren bitartez eragile berriekin indartzea.\nBasque Digital Innovation Hub azpiegitura teknologikoen sarea abian jartzea\nTeknologia eta negozio-ereduei begira, euskal industriaren digitalizazioa sendotzea.\nIndustria 4.0ren inguruan klusterren arteko lankidetza sustatzea.\nEkintzailetza aurreratuaren Bind 4.0 programa.\nAlde horretatik, laguntzak jasoko dituzten ETEak eta Fagor Automation euskal enpresak direnez, Fagor Automation-en CNCak dituen makineria eta/edo ekipamendu aurreratua (hardwarea eta softwarea) erosteko inbertsioek 4.0 Industriako euskal ekosistema sustatzen dute eta tokiko enpresen arteko lankidetza indartzen dute, zeregin horiek betetzen lagunduz.\nBeraz, Fagor CNC-en erabiltzaileak trakzio-efektua sortzen du bere hornitzaileengan, eta horrek, gainera, 10 puntu emango lituzke irizpide honen ebaluazioan.


Eibar Alzheimerrarekiko Hiri Solidarioa — Eibarko Udala\nEibar Alzheimerrarekiko Hiri Solidarioa\nGipuzkoako alzheimerdunen eta bestelako dementziadunen senitartekoen eta lagunen elkarteak (Afagi) Eibarko Udalari bere deklarazioarekin bat egitea eskatu dio eta honek, 2013ko urtarrilaren 21ean ospatutako Bozeramaile Batzarraren bileran, aho batez hartu zuen onartzeko akordioa.\nEibarko Udalak arazo larri honekiko duen kezka adierazi nahi du “Alzheimerrarekiko Hiri Solidario” izatea erabakiz.\nAlzheimerra dementzien artean nagusia da gaur egun. Dementzia mota honen eragina 3,5 milioi pertsonek pairatzen dute Estatuan, gaixoak eta horiek zaindu behar dituzten senideak kontuan hartuta. Zentzu honetan, osasun eta gizarte mailan ematen den arazoa dela onartzen du honela Udalak eta familia dela zama handiena bere gain hartzen duena.\nOraindik ez dago tratamendu eraginkorrik ezta prebentzio sistema egokirik ere gaixotasun larri honen ondorioak mugatzeko. Gainera, hurrengo urteetan gaixotasuna gailenduko da gaixo kopurua bikoiztuz, batez ere, biztanleriaren bizitza itxaropenaren luzapena dela eta.\nFamilia batean alzheimerrak sortu ditzakeen zuzeneko zein zeharkako gastuak 30.000 eurotik gorakoak izan daitezke eta gaixo eta senideen beharrei aurre egiteko eskura dauden osasun eta gizarte baliabideak eskasak dira. Europako legebiltzarrak, Europako komisioak eta duela gutxi, Munduko Osasun Erakundeak hainbat gomendio luzatu dituzten arren, ez dago gaixotasun honen kalteei aurre egiteko plan zehatzik.\nInstituzio-deklarazio honen bitartez, Eibarko Udalak gaixotasunari buruzko aliantzak bultzatu duen egitasmoaren alde egin du. Egitasmo honek alzheimerraren inguruko politika abian jartzea aldarrikatzen du.\nBiztanleria zahartzen ari dela eta honek dementziaren bat jasateko dakarren arriskuaren jakitun, Eibarrek, Alzheimerrarekiko Hiri Solidario bihurtuz, beste udalerri batzuentzat adibide izan nahi du eta baita sentsibilizazioa eta kontzientziazioa bultzatu ere.


PlayStation 5 Sony-ren AMD hardware esklusiboarekin hornituta etorri daiteke Gadgeten berriak\nAste honetan bideojokoen munduarekin lotutako berri ugari dago industriak jarrai dezakeen etorkizuna ikusteko. Zentzu horretan, pertsonalki aitortu behar dut bereziki harrituta nagoela bai Microsoft-ek bai Sony-k lan guztietan ari direla iragarri izana. joko kontsolen hurrengo belaunaldia, oso desberdina izango da gaur egun gure etxeetan gozatu dezakegunaren errendimendu eta kalkulu gaitasunaren aldetik. Aldez aurretik, iragazi diren zehaztapenak deigarriak baino gehiago izan arren, egia da bideo kontsolen belaunaldi berri hau ez dela merkatura iritsiko, gutxienez, 2020ra arte.\nZentzu horretan eta une batez egiten ari den lana bideratuz Sony, itxuraz eta zurrumurruen arabera, konpainia japoniarra AMDrekin oso estu lan egingo nuke beren kontsola ospetsuaren hurrengo belaunaldia hornituko duten hardwarean, ofizialki PlayStation 5 izenarekin bataiatu dena eta barnean AMDren azken eta berritzaileen arkitekturekin hornituta egongo dena. Nola ez, bestela, AMDren Zen eta Navi arkitekturez ari gara.\n1 AMDk Sony PlayStation 5 berrirako hardware esklusiboa garatuko zuen\n2 Ez da zurrumurruek Sonyren eta AMDren arteko lankidetza oso estuaz hitz egiten duten lehen aldia\nAMDk Sony PlayStation 5 berrirako hardware esklusiboa garatuko zuen\nZalantzarik gabe, AMDri buruz hitz egitean gogoratzen duzu behin baino gehiagotan bere Zen arkitekturaren berezitasunak komentatu genituela. ez dakigu Navi arkitekturak zer eskain dezakeen, Sony bideo kontsolen hurrengo belaunaldiaz hitz egiten duten iturrien arabera, hori ziurtatzen du AMD-k diseinatu du soilik PlayStation 5. berriari bizitza emateko. Zalantzarik gabe, Sonyk bere produktuak jokalari zorrotzenek izan ditzaketen itxaropenak betetzen dituztela frogatu nahi duen asmo adierazpena da.\nDirudienez, AMDk PlayStation 5erako Navi arkitektura esklusibo berriaren garapenean inbertitu behar izan dituen baliabideak asko izan dira. AMDk Sonyrekin batera lan egitea erabaki du Konpainian bertan ere eragin negatiboa izan du baliabide asko, ekonomikoak eta pertsonalak, eskaini behar izan zituen arkitektura esklusibo hau garatzera; izan ere, landu ez balitz, beste proiektu batzuetan inbertituko litzateke Adibidez, Radeon RX Vegaren bilakaera.\nEz da zurrumurruek Sonyren eta AMDren arteko lankidetza oso estuaz hitz egiten duten lehen aldia\nBitxia bada ere, ez da lehen aldia ondo informatutako iturri talde batek edo hori da guk asmatzen duguna AMDk Sonyrekin lan egingo lukeela hardware zehatz honen garapenean. 2018ko maiatzean dagoeneko, profil japoniar bat detektatu zen Japoniako enpresak programatzaile bat kontratatzeko interesa zuen lekuan. Lanpostuaren deskribapenak 'lanean lan egitea aipatzen zuenhobetu Ryzen laguntza'. Profil hori espekulazioaren kausetako bat izan zen Sonyk argi eta garbi hautatuko zuen AMD-k diseinatutako, garatutako eta fabrikatutako hardwarea bere hurrengo belaunaldiko kontsoletan sartzeko.\nXehetasun gisa, esan PlayStation 4-k AMD teknologia muntatzen duela gaur. Sony webgunean ikus daitekeen moduan, PlayStation 4-k 86 core AMD Jaguar x64-8 CPU muntatzen du, baita AMD Radeon-en oinarritutako GPU motor grafikoa ere.. Nolanahi ere, denbora asko itxaron beharko dugu PlayStation 5 berriak zer eskain dezakeen ikusteko, gutxienez 2020ra arte merkatura iristea espero ez baita.\nInformazio gehiago: Forbes\nArtikuluaren bide osoa: Gadgeten berriak » General » PlayStation 5 Sony-ren AMD hardware esklusiboarekin hornituta irits liteke


Tropaeum Traiani - Wikipedia, entziklopedia askea.\n1.3Erlazionatutako eraikinak eta erantsitakoak\nErakutsi/ezkutatu Aurkikuntza azpiatal\n2.1Garaikurraren azterketaren hipotesi eta tesia\n44°06′07″N 27°57′18″E / 44.10192°N 27.95508°E / 44.10192; 27.9550844°06′07″N 27°57′18″E / 44.10192°N 27.95508°E / 44.10192; 27.95508\nTropaeum Traiani monumentu oroitarri bat da, Trajano erromatar enperadoreak 109. urtean eraiki zuena, hegoaldeko Dobrujan, Tapaeko guduan, daziarren aurkako bere garaipena oroitarateko.\nOndo ikusteko modukoa, eraikin hau bidegurutze garrantzitsu baten ondoan zegoen, eragin ikusgarri batekin, hondakinek emandakoa eta gaur egun, berreraikitze eztabaidagarri batek estaltzen duena, falta diren zatiak erreproduzitzen dituena, paramentua eta apaindura arkitektonikoak, Adamklisiko Museoan erakutsiak aurkitzen direnak, Konstanzatik 50 kilometro mendebaldera.\nMonumentua, erromatar munduko garrantzitsuen eta eztabaidatuen artean dago. Egitura bezala, lehenago eraikia izan zen Alpeetako Garaikurra oroitarazten du, Augusto enperadoreak Proventzako La Turbie herrian eraikitzea agindu zuena oroitarazten du, baina trinkoagoa eta harmoniatsuagoa da.\nDanbor bat mailakatutako oinarri zirkular baten gainean, harrizko teilazko sabai koniko batekin gainditua dago. Sabaiaren puntan, oinarri altu batek bere inskripzioarekin, arma garaikurra eusten zuen presoen estatuen artean. Preso hartutako beste pertsona batzuk erliebean irudikatuak zeuden danborra amaitzen zen karel bateko almenen gainean. Behean, friso hirukoitz bat: landare irudidun bi lerroren artean, metopak gerra eskenekin.\n39 metroko garaiera zuen eta forma borobila zuen (38 metroko diametroa). 12.60 metroko garaiera eta 31 metroko diametroa zuen erdigune zilindriko batekin osatuta zegoen, harri horma landugabean eraikia eta oinarria, 7 harrizko harmaila zituen plataforma batez estalia. Erdigunea, harrizko blokez estalia zegoen, 54 metopazko ilara batez jarraitua (gaur egun 49), behe-erliebean zizelkatuak, daziarren aurkako gerraren eskenekin.\nErdigunearen gainean, kono-enborrezko teilatu bat altxatzen da, harrizko eskenekin estalia eta 6 metroko garaierako hexagono formako zokalo bat, esandako "garaikurra" bera eusten duena: tronu bat, armajantzi klasikoarekin eta borrokarako armekin\nErlazionatutako eraikinak eta erantsitakoak[aldatu | aldatu iturburu kodea]\nMonumentu oroitarriaren ondoan, erromatar goiko ofizial baten omenez eraikia izan zen mausoleo bat dago.\nEkialdean, aldare txiki bat, Trajanoren aginduz eraikia, guduan hildako soldaduen omenez. Aldareak laukiluze forma du.\nAdamklisitik ipar-mendebaldera, hondakin erromatar multzo bat dago: Traianoren "garaikur" hiria. Dobrujako lurraldeko herri zibil handientzat bezala hartua eta Garaikurrarekin batera eraikia, hiria, Daziar Gerratan parte hartu zuten beteranoen familiek populatua izan zen, eta bertan finkatu zirenak. Godoek suntsitua, azkenik, erabat utzia izan zen 587an abaroen erasoak zirela eta.\nMonumentua, europar bidaiarien ohiko ibilbideetatik kanpo zegoen, eta, beraz, ezen XIX. menderarte ezagutu.\nEstalkia, behera etorria, zementuzko gunearen inguruan metatu zen, eta zati asko, inguruko herrisketan berrerabiliak izan ziren.\nXIX. mende amaieran, Bukaresteko arkeologo zen Grigori Tocilescuk (1850-1509, bi austriar aditurekin lankidetzan, lehen argitalpena aurkeztu zuen, non metopen ordena berregiten saiatzen zen eta monumentua, inskripzioaren arabera Traiano enperadorearen garaian datatzen zuen. Azterketa horretatik eztabaida bizi bat sortu zen, estilo, kronologia eta historia ordena arazoei buruzkoa.\nGaraikurraren azterketaren hipotesi eta tesia[aldatu | aldatu iturburu kodea]\nGaraikurra, Trajanoren gerra operazioetatik hain urruti dagoen herri batean kokatuta egotearen hipotesiak, Behe Mesian lortutako garaipen bat oroitarazten duela dio, non, daziarrak, deskuidu mugimendu bat egiten saiatuko ziren. Traianoren zutabean ere agertzen den eskena. Baina Erromako monumentua eta Adamklisiko garaikurraren arteko antzekotasunak oso urriak dira edukiarik dagokionez, eta ia ezerezera jaisten dira estiloaren arloan. Han, hedapen luzeko istorio bat, biziz eta mugimenduz betean, hemen, atal laburrezko sail bat, bakoitza, itxuraz, metoparen espazioan itxia eta protagonistak bakarrik protagonistak agertzen direna, laguntza eta hondorik gabe.\nGaraikurraren erliebeetan, gerlari gutxiko taldeak edo irudi bakanak nagusi dira. Eta mugikortasun ezaren inpresioa, sarri (arte bizantziarrean bezala) behartutako aurretikakoak eta jarrera errepikakokrrak laguntzen dute.\nIa ezagutu gabea da, gainera, tradizio klasikoko naturalismoa. Irudia ez dago multzo organiko bat bezala pentsatua, eta, beraz, postura antinatural eta bihurrienak har ditzake, beti, erlaitzaren lerroei edo konposaketaren eskemara egokituz, geldia, irudi heraldiko bat bezala itxia eta plano bakarrean garatua, perspektiba efekturik lortzen saiatu ere egin gabe.\nEzinezkoa zirudien, lengoaia hau zutabearen hain estilo ezberdinaren garaikidea izatea. Garaikurra, Augusto enperadorearen erregealdiaren garaikoa zela uste izan zen (inskripzioko Trajanoren izenak, berreraikuntza bati erreferentzia egingo zion), mugako probintzietara oraindik beste toki batzuetako gustu fin eta greziartzailea heldu ez zenean. Gero, antzinate berantiarreko artea eta garaikurraren estiloaren arteko antzekotasunak nabaritu ziren.\nGaraikur honen azterketarekin probintzia periferikoetako erromatar arteari buruzko ezagutza zabaldu da, eta, fase kronologiko guztietan, adierazpen hauek arte ofizialaren ezaugarri oso ezberdinak har ditzaketela egiaztatu da.\nDena dela, Adamklisiko erliebeak, formen organikotasunari buruzko bere indiferentziarekin, erromatar eskultura probintzial askotan arrunta den arren, hemen, ohizkoa ez den espresibotasun bat hartzen du, hildako edo hil zorian dauden daziarren irudi tragikoetan nabarmentzen dena, bihurtutako gorputzetan, keinuetan, berrantolatzeen originaltasunean, ez akzioa eta mugimendua irudikatzeko, efektu abstraktu apaingarrien arabera daudela baizik. Erdi Aroko artea iragartzen duen eskultura bat da.\nMultimedia: Tropaeum Traiani\nErrumaniako aztarnategi arkeologikoak


Hiztegiak, beti zain dituzun laguntzaileak | Lantalan\nEnpresetako hiztegiak ere baditugu. Zuk, irakurle, zure enpresan edo entitatean hiztegirik sortu baduzu atal honetan doan zintzilikatuko dizugu, denen eskura jarri nahi izanez gero. Edozein formatu duela ere, LanTaLanen lekua izango du! Horretarako gurekin harremanetan jartzeko bidea erabil dezakezue.\nEsandako guztiaz gain, lan arloko hiztegi mordoa eskaintzen dizkigu LanTaLanek, entziklopediak ere bai, euskararen corpusari dagozkionak eta baita mundu mailako bestelako hiztegiak ere.\nAipatutako guztiarekin nahikoa izango ez balitz, kontsultak egiteko aukera ere eskaintzen digu.\nDenetarik aurki dezakegu, beraz, hiztegien atalean!\nEDERLANeko euskara plana gogoberrituta »\n« HIZNETeko ikerketa lanak sarean


Brigadak II | Iritzia | Berria\nHelburu politikoz joaten dira urtero hainbat lagun Euskal Herritik beste herrialde batzuetara brigadista gisa: hangoa ikasiz aberastu eta geurea lau haizeetara zabaltzera. Joaten garenak pertsonak izaten gara, ordea, eta politikaz gain, bestelako harremanak ere jorratzen ditugu joaten garen herrialdean: ezagutzen ditugu pertsona ikaragarriak, izaten ditugu haserreak, eta ikasten dugu horietatik guztietatik.\nBrasilen geundela nekazari erreformaren aldeko jaialdi batera joateko aukera izan genuen, Belo Horizonte hirian. Poesia, hitzaldiak, jan-edanak, dantzak eta bestelakoak ikusteko aukera izan genuen, eta lotan gelditu ginen tokiko militanteekin, eskola batean. Lau egun zoragarri pasatzeaz gain, errealitatearekin ere egin genuen topo: ehunka pertsona ikusi genituen hiriko kaleetan lotan. Eta, sorpresa, hango lagun batek emandakoa: goiz batez kontatu zigun nola umeki bat topatu zuten bezperan, lo egiten genuen eskolako komunean. Emakume batek abortatu ei zuen, eta bertan utzi sabeleko soberakinak. Baten batek Poliziari dei egin ziolako konturatu ziren gertatuaz. Brasilen, beste leku askotan bezala, ez baita legezkoa abortatzea.\nKezka adierazi zigun hango lagunak: emakumearen osasunagatik, eta harrapatuz gero gertatuko zitzaionagatik. Eta gu, zer erran jakin ezinik, orduan konturatu baikinen guretzat ezohikoa baina bai normala den praktika batek zer erran dezakeen haientzat.\nHalako eta bertzelako pasarte ugari bizi izan ditugu guk eta beste askok ere Euskal Herritik kanpora joandakoan. Nola ikusten dituzten genero zapalkuntzak, zein borroka eramaten dituzten aurrera... Eta abortuaren kasura joan behar izan gabe, eguneroko elkarbizitzan ere lotzen dira feminismoa eta internazionalismoa: otorduetan, solasaldi aspertuetan eta gure jokatzeko moduan. Funtsean, pertsonala politikoa dela, gutxien espero dugunean ere.


Enpresatan euskararen erabilera eta presentzia areagotzeko LanHitz dirulaguntzak eskatzeko epea zabalik - Lanabes - Araban Euskara Lanean\nEnpresatan euskararen erabilera eta presentzia areagotzeko LanHitz dirulaguntzak eskatzeko epea zabalik.\nEAEko sektore pribatuan dauden lantokietan euskararen erabilera eta presentzia areagotzeko Eusko Jaurlaritzak sortutako dirulaguntza lerroa da LanHitz.\nZabaldu berri dute 2021rako dirulaguntza deialdia, eta eskaera aurkezteko epea irailaren 30ean bukatuko da. Interesatuek hemen egin beharko dute eskabidea.\nOnuradun izan daitezke jarduera ekonomikoren bat duten pertsona fisiko (autonomo) edo juridiko pribatuak, baldin eta lantokiren bat EAEn baldin badute.\nDiruz laguntzen dira enpresa barruan euskara zerbitzu eta lan hizkuntza izatera bideratutako 2021eko euskkara planak; eta baita softwarea, euskara ikastea, berariazko formazioa euskaraz, itzulpenak, aldi bereko itzulpen zerbitzua, zein planaren jarraipena, besteak beste.


Bilboko Udalak COVID-19aren kudeaketan arduragabekeriaz jokatzen du | LAB SINDIKATUA\nZerbitzu Pribatuak Garbiketa Bilboko Udalak COVID-19aren kudeaketan arduragabekeriaz jokatzen du\nBilboko Udalak COVID-19aren kudeaketan arduragabekeriaz jokatzen du\nMiribillako Bilbao Kirolak-en instalazioetan gutxienez bi positibo atzeman dira. Guedan enpresak kirol jardueretarako azpikontratatutako langileei honako mezu hau helarazi zieten, gertatutakoaren berri emateko: “Kaixo, gaur, hilak 19, COVID-19gatiko beste kasu positibo baten berri ematen da Miribillako kiroldegian. Garbiketako kontratako langileei eragiten die. Gogorarazten dizuegu higiene- eta segurtasun-neurriak zorroztu behar direla”. Aurreko kasua joan den astean gertatu zen.\nBestalde, garbitzaileei euren enpresak (Zaintzen) dei egin zien proba serologiko bat egin zezaten, ezta PCR bat ere. Langileek Osakidetzara jo zuten proba egitea eskatuz eta honek esaten die arduraduna mutualitatea dela, eta azken honek esaten die Osakidetza dela. Oraingoz beraz, ez zaie proba egin, eta langile batzuek diote sintomatologia dutela.\nEsan gabe doa Bilbao Kirolak-ek eta Bilboko Udalak ez dietela honen berririk eman erabiltzaileei. Zentroa ez da itxi desinfektatzeko, eta ez dira erabiltzaileekin harremanetan jarri berrogeialdi prebentiboan jar zitezen.\nLotsagarria da arduradun politikoek prentsaurrekoak deitzea euskal gizarteari normaltasun berri honek eskatzen zuen mailan egoten jakin ez duela leporatzeko, eta agerraldia euren etxean gertatzen denean entzungor egitea.\nBilboko Udalari gertatukoaren inguruko azalpen bat eskatzen diogu, protokoloa eredugarritasunez aplika dezala eta erantzukizunak argitu ditzala, gertakari hauen aurrean izandako kudeaketan izandako kudeaketa penagarriagatik.


google chrome | Hitzak Sarean\nArtxiboa laburpen hitzeka: google chrome\n2010/02/10 · 15:17\nZer gauza hartzen ditugu kontuan nabigatzailea aukeratzerako garaian? Bata bestea baina hobea, zergatik? Hau aztertzeko hurrengo galderak egin ditut Mondragon Unibertsitateko ikus-entzunezko komunikazioa ikasten ari diren ikasle eta irakasleen artean.\nHonako galderak egin dizkiet:\n1. Zei nabigatzaile erabiltzen duzu?\n2. Zergatik hori eta ez beste bat?\no Marta Prol : Google Chrome nabigatzailea erabiltzen dut gelakide batek gomendatu zidanetik. Erosoa da, erraza, eta gustukoa dut. Hala eta guztiz ere Unibertsitatean Firefox erabiltzera ohituta nago.\no Asier Rekalde : Google Chrome nabigatzailea dut gustuko. Pantaila sinplea du, oso bisuala da eta praktikoa iruditzen zait. Gainera, orain arte erabili ditudanekin (Explorer) alderatuta oso azkarra da.\no Joseba Artaraz : Firefox erabiltzen dut. Duen bereizgarririk nabarmenena bere bizkortasuna da.\no Jone Etxabe : Explorer nabigatzailea erabiltzen dut, ohituragatik eta besteak gustuko ez ditudalako.\no Malen Ulazia : Firefox eta Safari erabiltzen ditut batez ere MAC daukatelako.\no Karlota Castillo : Firefox nabigatzailea erabiltzen dut Unibertsitatean honen abantailak esan zizkigutenetik. Azkarra eta seguruagoa da.\nIrakasleen artean Asier Irizar eta Beñat Doxandabaratz elkarrizketatu ditut, Asierrek Safari nabigatzailea erabiltzen du eta Beñatek Explorer batzuetan, eta Firefox besteetan.\nBeraz, erantzun hauek ikusita eta Firefox-en inguruko testigantzak irakurrita, nabigatzaile bakoitzaren ezaugarriak sailkatu ditut:\nGoogle Chrome: erosoa, erraza, sinplea, praktikoa eta azkarra.\nExplorer: betikoa, windowsekin dator.\nFirefox: euskalbar aukera, xuxen aurkera, azkarra eta segurua.\nSafari: ezaugarriak eta deskarga hemen.\nLaburpen hitz hauekin euskalbar, explorer, firefox, google chrome, nabigatzaileak, safari, xuxen


Tramitagune mahaigaina, Gobernu Onerako\negilea: Monica Soto del Rio, Apirila 26, 2016\nBerrikuntza Publikoaren 2014-2016 Planean jasotako aurreikuspenekin bat etorriz (3. ardatza, "Antolaketaren Egokitzapena", 3.5. proiektua, Intranetaren eta barneko kudeaketa elektronikoaren bilakaera), 2016ko apirilaren 4tik aurrera, erabilgarri dago Tramitagune mahaigaina, Eusko Jaurlaritzaren tramitazio elektronikorako sarrera bakar komun berria.\nAdministrazio Elektronikoaren Ereduan, Tramitagune mahaigaina bitarteko elementua da administrazio honetan dihardugunon eta gure zerbitzuak eta produktuak hartzen dituztenen, hots, herritarren artean. Administrazio Elektronikorako Plataforma Komuneko tresnen informazioa eta datuak ustiatzen ditu, eta aukera ematen du datuetan oinarrituta kudeatzeko eta erabakiak hartzeko. Izan ere, horixe da politika publikoak estrategikoki planifikatzeko eta ebaluatzeko oinarria, eta planifikazioa eta ebaluazioa, berriz, beharrezkoak dira gardentasunerako eta herritarren parte-hartzerako, eta, azken batean, Gobernu Onerako.\nTramitagune mahaigaina tresna modular bat da; tresna irekia, bizia, konfiguragarria, malgua eta azkarra da, eta aukera ematen du helburuak eta irismena edozein unetan aldatzeko. Halaber, Administrazioak unean-unean dituen aldaketetara egokitzen da:\nLangunea pertsonalizatzeko aukera ematen du, eta pertsona bakoitzak erraz konfiguratu ditzake bere idazmahai pertsonalak, nahi dituen baliabideekin.\nTramitazio elektronikoaren baliabideak eta tresnak eskuratzeko modua hobetzen eta errazten du.\nProduktibitatea hobetzen du, espedienteak tramitatu eta kudeatzeari dagokionez.\nTramitazioaren hainbat ikuspegi ematen ditu, erabiltzailearen profilaren arabera.\nKomunikazioa hobetzen du, eta lana errazten.\nErabiltzaileek nahi beste mahaigain sor ditzakete panel-motekin, eta nahi duten moduan konfiguratu, konbinatu eta izenda ditzakete.\nZerbitzuen eta prozeduren tramiteek eta jarduera-eremuen kudeaketak erakutsiko dute etorkizunean beste panel-mota batzuk behar diren; horiek behar izanez gero, arian-arian gauzatuko dira, mikro-proiektu legez, eta, oro har, irismen, kostu eta denbora murritza izango dute; beraz, aplikazio hori hedatu egin daiteke, mugarik gabe.\nHorretaz gainera, Tramitagune mahaigaina "dispositibo anitzekoa" (responsive diseinua) izateko sortu da, halako moldez non etorkizunean hainbat tresneta baliatuta erabili ahal izango den (besteak beste, PC, telefono mugikor eta tabletak).\nTramitagune mahaigainari esker, beste ikuspegi eta ikuskera batez aztertzen dira prozedura administratiboak eta tramitazioa, luze gabe (datozen hileetan) lege bi hauek indarrean sartuko direla kontuan hartuta: 39/2015 Legea, urriaren 1ekoa, Administrazio Publikoen Administrazio Prozedura Erkidearena, eta 40/2015 Legea, urriaren 1ekoa, Sektore Publikoaren Araubide Juridikoarena.\nEusko Jaurlaritzako langile guztien egunerokoan eragin handia izango duen proiektua da, lana eraginkortasun handiagoz egitea eta zerbitzu publiko hobea ematea helburu duena.\nAzken batean, lagungarri da espedienteak eta prozedurak osotasunez kudeatzeko, antolamendu-ikuspegi batez, bai eta datuetan oinarrituta kudeatzeko ere. Izan ere, datuetan oinarritzea ezinbesteko betekizuna da politika publikoak eta kudeaketa estrategikoki planifikatzeko eta ebaluatzeko, eta planifikazioa eta ebaluazioa, berriz, beharrezkoak dira gardentasuna eta herritarren parte-hartzea bultzatzeko, eta, azken batean, Gobernu ona bultzatzeko, herritarrak funtzio publikoaren erdigunean jarrita.


"Zuhurtziaz eta baikortasunez begiratzen diogu etorkizunari" - Azkoitia - Maxixatzen.eus\n"Zuhurtziaz eta baikortasunez begiratzen diogu etorkizunari"\nMaxixatzen.eus 2021-12-09 10:00\nAzkoitiko P3 enpresa aditua da lan babesaren munduan, zamen igoeran, bizi-lerro izeneko segurtasun elementuetan eta erorketen aurkako beste sistema batzuetan.\nEugenio Larrañaga eta Iker Epelde azkoitiarrek 2005. urtean sortu zuten P3 enpresa Azkoitiko Ugarte industrialdeko 82. zenbakian (www.p3proteccion.com). Bost lagunek osatzen dute lantaldea, eta adituak dira lan babesaren munduan, zamen igoeran, bizi-lerro izeneko segurtasun elementuetan eta erorketen aurkako beste sistema batzuetan.\nNoiz sortu zenuten enpresa?\n2005ean sortu genuen. Hasi ginenean, zera esaten genuen: gogoratzen gara: ‘Urte hau oso garrantzitsua da, enpresen %80 lehenengo urtean ixten direla irakurri baitut’. Horrela, urtez urte, bi, hiru, bost edo hamar urte zeramatzaten enpresen biziraupenari buruzko estatistikak iristen zitzaizkigun eskuetara. Oraindik orain, datuak horiek izan gabe, 2005a bezain garrantzitsua da urte bakoitza.\nLan babesaren munduan, zama igoeran, bizi-lerroetan eta erorketen aurkako beste sistema batzuetan zentratuta gaude. Laneko babesari dagokionez, lanerako jantziak eta lan babeserako elementuak (Norbera Babesteko Ekipamenduak edo EPIak) merkaturatzen ditugu; karga elebazioari dagokionez, berriz, hainbat produktu eskaintzen ditugu: kate eslingak, kable eslingak, poliester eslingak, kakoak, polipastoak, balantzinak, imanak... Zama igoerarekin zerikusia duen ia guztiarekin lan egiten dugu, eta bezeroak eskatuta, diseinu bereziak ere garatzen ditugu. Horrez gain, aipatzekoa da industria plantetan eta tailerretan berrikusketak egiten ditugula. Bertan, elementu horiek ikuskatzen ditugu, eta txosten xehatua egiten dugu. Bi eremuetan espezialista izateak eragiten duen faktore bereizgarria eskaintzen saiatzen gara.\nZer da, zehazki, bizi-lerro bat?\nBizi-lerroa ziurtagiridun segurtasun elementua da. Batez ere, teilatuetan, sabaietan eta fatxa-detan instalatzen da, eta erabiltzailea altueran edo erortzeko arriskua dagoen lekuetan dagoenean, seguru ibiltzeko aukera ematen dio. Bizi-lerroak makinetan ere jar daitezke. Industriaren arloan tamaina handiko makinak egiten dituzten bezeroekin lan egiten dugu, eta makina horietan gure bizi-lerroak eta sarbideak, adibidez, eskailerak, instalatzen dituzte. Erorketen aurkako bestelako babes sistemak ere baditugu, hala nola, barandak. Horiek guztiak indarrean dauden araudien araberakoak dira.\nNori zuzenduta dago zuen jarduera?\nFuntsean, industrian zentratuta gaude, baina gure bezeroen artean eraikuntzaren sektoreko enpresak ere baditugu. Bizi-lerroei eta erorketen aurkako sistemei dagokienez, arkitektura enpresak eta lursailen administratzaileak ere gure jardun eremuan daude.\nZein lurralde eremutan egiten duzue lan?\nProduktu motaren arabera, eskualde mailan zein Euskadin eta Nafarroan jarduten dugu.\nNorbera Babesteko Ekipamendu edo EPIetan espezialistak izanda, nola bizi izan duzue maskaren falta pandemian zehar?\nKonfinamendu garaian, gure zerbitzua funtsezkoa zenez, jarduerari eutsi genion. Zoramena izan zen hura, ehunka dei jasotzen genituelako, eman ezin genuena eskatuz: maskarak eta gel hidroalkoholikoa. Fabrikatzaile eta inportatzaile nazional guztiek konfiskatuta zeuzkaten salgai horiek Osasun Sailera bideratzeko, eta Europako gobernuek debekatu egin zieten fabrikatzaileei beren mugetatik ateratzea. Jarduera handia genuen, baina ia ezer ez eskaintzeko. Hilabete batzuetan, maskarak eta gel hidroalkoholikoa izan ziren gure egiteko nagusia. 2020ko apirilean, bakterioak %99tik gora iragazten zituzten eta 300 aldiz baino gehiagoz garbitu zitezkeen maskara berrerabilgarriak lortu genituen. Garai hartan, zentimo batzuk balio duen era-bilera bakarreko maskara higienikoa, esaterako, urrezko prezioan ordaintzen zen; lau edo bost eurotan bakoitza, eta FFP2 maskara, berriz, bederatzi edo hamar eurotan. Guk inoiz ez genuen espekulatu nahi izan, hasiera-hasieratik argi izan genuen laguntzeko eta gure aletxoa jartzeko unea zela. Inguruko tailerretan eta adinekoen egoitzetan 5.000 maskara berrerabilgarri baino gehiago eman genituen doan. Esker oneko dei eta mezu asko jaso genituen, eta benetan harro sentitu ginen horretaz.\nNola ikusten duzue etorkizuna, eta zer erronka dituzue?\nP3n bost pertsonak egiten dugu lan, eta horietatik hiruk 26 urte dituzte batez beste. Beraz, talde gaztea dugu, eta horri hamasei urteko esperientzia gehitzen badiogu, talde trebea eta ondo antolatua sortzeko, zuhurtziarekin nahiz ilusioarekin eta baikortasunarekin begiratzen diogu etorkizunari. Digitalizazioa ere hor dago; ez da gai berria, baina jauzi bat eman nahi dugu. Horretarako, bi fasetan osatutako proiektu bati ekin diogu. 2021eko azken lauhilekoan eta 2022ko zati batean, SAP software sistema instalatuko dugu. Zirurrenik, merkatuan dauden bi ERP software onenetako bat da. Etengabeko bilakaeran gaude, eta espero dugu merkataritza harremanak optimizatzea ahalbidetzen duten digitalizazio aurrerapenetan eguneratuta egotea. Horrez gain, egoera ekonomikoaren menpe ere bagaude, eta balio handia ematen diogu gure inguruan bertako enpresak egon izanari, hemen-go enpresariak buru dituztenei eta gauzak hemen egiteaz arduratzen direnei; horietako batzuk, gainera, munduko beste herrialde batzuetara esportatzen dute. Munduan beren lekua dute, eta hori ikaragarria da. Enpresa horiek dira gurea bezalako beste enpresa txikiak bultzatzen dituztenak. Zentzu horretan, errespetuan eta profesionaltasunean oinarrituta, lehen lerroko kolaboratzaile izan nahi dugu, eskatzen dituzten eta es-kaintzen ditugun produktuak eta zerbitzuak emateko, enpresa serioa, eraginkorra eta ondo antolatua sortuz.


Lauburu Euskadiko txapelketetako bi finaletan egongo da - Lauburuke\nLauburu Euskadiko txapelketetako bi finaletan egongo da\nAinhoa2018-05-23T22:58:01+02:002018.05.23 |Tags: lauburu|\nAsteburu honetan denboraldi arrakastatsu bati emango dio amaiera klubak. Liga erregular guztiak amaituta, playoffen garaia da. Mailaz igotzekoak edota lurraldetako finalaz gain erkidego mailakoak ere izango dira, eta hemen, jokatu dezaketen kategoria desberdinetan hiru finaletatik bi jokatuko ditu Lauburuk denboraldi bikain honi agur esateko.\nPasa den larunbatean Zierbenako kadeteak merezimendu osoz, Euskadiko txapelketa irabazi zuten, eta larunbat honetan Lauburuko neskak emakumezkoen Euskadiko finala jokatuko dute Santurtzi indartsu baten aurka; Estatuko bigarren mailara igoera dago jokoan. Zierbenako gaztetxoei berriz, Nafarroan ospatuko den Espainiako txapelketaren aurreko faserako zorterik onena opa diegu.\nEmakumezkoen partidua Santurtziko Mikel Trueba kiroldegian jokatuko da, larunbatean 18:30etik aurrera.\nErkidego mailako final honek, Euskadiko areto futboleko txapeldunaren tituluaz gain, Bigarren Maila Nazionalera igotzeko aukera ematen du. Gure probintzian eta Erkidegoan emakumezkoen areto futbolak duen egoera ikusita, hitz potoloak direla deritzogu. Erreferentzia moduan izateko, aipatu, finala denbora geratuz jokatuko dela, lurraldekoak denbora geratu gabe jolasten diren bitartean. Ez da nolanahiko jauzia edozein eratara, eta mailaz igotzen den taldeak aurre egin beharko dio.\nOlatzen neskek munduko ilusiorik handiena jarri dute hitzorduan, jarraian jokatuko duten bigarren finala izango da eta etxeko lanak eginda dituztela kontziente izanda, partidaz gozatzen eta afizioa gozarazten saiatuko dira. Taldea autobusez joango da Santurtzira eta gure neska borrokalariek lagundu nahi duen orok Olatzi telefonoz edo whatsAppez abisua pasa besterik ez du (686 201 835). Bidaia doakoa da.\nIgandean gure infantilak beren ametsa luzatzen saiatuko dira eta areto futbolaz gozatzen jarraitu ahal izango dute beste jardunaldi batez, Arrasateko Musakola Udal Kiroldegian ospatuko diren XXXVII. EUSKADIKO ESKOLARTEKO KIROL JOKUEN azken fasean.\nAlvaro eta Txipiren mutilak Iurretako “A” bizkaitar taldea eta Arabako Calasanz taldearen aurka jokatuko dute jarraian esango den ordenean:\n10:30ean: Calasanz-Iurretako “A”\n11:30ean: Lauburu Uzturpe 2004-Calasanz\n12:30ean: Iurretako “A”-Lauburu Uzturpe 2004\nGaraikurren emanaldia 13:15 aldera izatea aurre ikusten da.\nArgitzeko xedez, aipatu behar, Euskadik oinarriko kluben Espainiako txapelketetara kadeteak eta jubenilak bakarrik eraman ditzakeela. Azken hauek, klub honi hainbeste poz eman dion Jubenilen Ohorezko Mailatik bakarrik sartzen dira. Euskadiko beste kategoria guztiak, benjaminetik hasi eta infantilak arte, ezin dute txapelketa horretan parte hartu, eskola-kirolean daudelako, bertako administrazio publikoak onartutako legediaren arabera.